text:
A van indenant lis pontadis di un intervent di pre Antoni dulà che al presentave un dai aspiets di fonde des bataiis di pre Checo Placerean: la autonomie. Autonomie peade ae libertât, parcè che no pues jessi une cence di chê altre.
Pre Checo al à simpri mostrât un amôr profont, istintîf pal popul furlan. Si sintive come il pes te aghe. Di chi, lis sôs bataiis pal Friûl su ducj i fronts: civîl, religjôs, culturâl, politic… E no si è sparagnât tai siei impegns proponint manifestazions, partecipant a dibatits, a lezions, a comizis, dedicantsi a traduzions di tescj biblics e liturgjics, celebrant datis simbolichis tant che il 3 di Avrîl, la fieste dal patriarcjât cu la messe dai sants Ermacore e Fortunât, cirint in dutis lis manieris di creâ cussience tal popul, di trasfondi la stesse sô passion e il stes so amôr.
pre Roman Michelot
Inte assemblee dai predis dal 1975, la grande assemblee che jo le paragoni ai stâts gjenerâi francês dal 1789, a un ciert pont pre Checo al à dit, parafrasant Mao: “Il predi al pues fâ dal ben se al è cul popul come un pes te aghe. Se nol è cul popul, al vûl dî che al è cuntune altre aghe”. O crôt che in chel moment al jere autobiografic. Lui al barufave cul popul, ma nol podeve stâ cence. Parcè che chê e jere la sô aghe, il so mont, il so dut, intun rapuart conflituâl e dialetic ma reâl.
◆ E lui, om che al respirave libertât e autonomie, al à volût cheste autonomie e cheste libertât ancje pal so popul. In ducj i setôrs vitâi, dal moment che la vere storie di un popul e scomence dome cuant che al è libar. Cence libertât nol pues fâ storie, la sô storie, ma al pues dome acetâ la part di comparse, di famei, di sotan, di vitime di une storie che no je la sô.
◆ L’insegnament e la vore di pre Checo si son svilupâts in plui setôrs e moments ma cun chê unitarietât che o ai dit. Nol è facil, e nol è sigurementri chest il moment di fâ une analisi minude di dut il so operât e de peculiaritât e esemplaritât di chest operât che al à cjapât dentri un arc di 15 agns, dal 1964 al 1979-80, des manifestazions a Udin pe facoltât di medisine ai prins agns de ricostruzion, cuant che pre Checo al à frontade la part plui dolorose di une vite ni lungje ni facile. O ai cirût di butâ jù lis mês riflessions e i miei ricuarts inte biografie scrite sui dîs agns de muart e o vuei sperâ che la universitât di Udin, ma ancje la glesie furlane, e vedi il sintiment di studiâ cheste grande figure e chest timp privilegjât. O vin tra l’altri ancje cheste iniziative de borse di studi che, mi auguri, e vignarà doprade e ripetude tai agns e magari rimpolpade.
◆ Pre Checo al è partît de idee-mari di popul, il popul furlan. Un popul ben caraterizât e identificabil in ogni dimension. La sô precision lu puartave a cjatâ fûr ancje lis carateristichis somatichis, a partî de stature, che no faseve sfigurâ un furlan nancje intun pichet armât a vuardie di un ministeri di Berlin, al colôr dai cjavei, cuntune percentuâl fûr dal ordenari di cjavei ros. Cuant che inte assemblee dal 1975 pre Rinalt Vidon i à dit che nô o sin latins, lui i à berlât:”Tu, cun chê muse rosse, tu sês almancul gôt!”. ❚
pre Antoni Beline
Seste pontade. Autonomie come categorie spirituâlpre Antoni Beline
A van indenant lis pontadis di un intervent di pre Antoni dulà che al presentave un dai aspiets di fonde des bataiis di pre Checo Placerean: la autonomie. Autonomie peade ae libertât, parcè che no pues jessi une cence di chê altre.


c: text/html

text: Pe Zornade dal Ricuart 2014, il Moviment Civic Culturâl Alpin-Adriatic dal Fogolâr Civic e il Circul Universitari Furlan de Academie dal Friûl, direzûts dal prof. Alberto Travain, a publichin chê note culì, tal intent di fâ resonâ sul valôr in zornade di vuê e su lis lidrîs antighis di ciertis disgraciis che a àn implaiadis lis popolazions di confin de bande alpine-adriatiche. “Ricuardâ ducj gjenocidis concretâts o tentâts in cheste nestre crosere di Europe, segnalant e condanant di brut par ‘nemîs’ lis parts, i regjims e i Stâts responsabii di un tant e compagn par ‘malose’ juste chê istesse comune fonde tibiadore e disseparadore che e à intacât tant il spirt des gjernaziis di chel incrôs di diferencis che une volte si compagnavin in armonie sot des bandieris di Vignesie e Viene, ma prin di dut de Mari Aquilee, incrôs ridusût a frontiere opressive di nazionalisims e intolerancis vignûts di fûr, metûts tal cjâf di podês ‘forescj’ a popolazions usadis a vivi insiemit o ben a no dividisi par fuarce daur de etnie. Anìn a cirî, duncje, lis lidrîs dal mâl insedât tal nestri convivi tra popui diviers di milante agns! E covente une zornade de memorie o ben dal ricuart ‘euroregjonâl’, par visâsi cemût, ce e cui che te Storie al à metudis a mâl lis nestris comunitâts e trop che invezit chês, di iniziative lôr o sburtadis des Istituzions, a àn savût meti dongje parie un vivi civîl tal rispiet concret des diferencis! La date dai 6 di Lui, dì de abolizion, par resons politichis vergognosis, tal 1751, dal antîc Patriarcjât internazionâl di Aquilee, stamp di prime Mittel-Europe unide, che in fat spirituâl e culturâl par mil agns zire e volte e veve dât dongje di fradis ladins, sclâfs, mucs e ongjars, jenfri Donau e Adriatic, jenfri Lombardie e Ongjarie, e podarès lâ ben come simbul plui di tancj altris par chê funzion. Chel soldât cun in man la spade, piturât in chê volte dal Tiepolo tal Judizi di Salomon dentri dal Palaç Patriarcjâl di Udin, che al è daûr a taiâ in doi il frut contindût de liende, al pararès juste un riferiment tetri al grivi destin che ur sarès tocjât tal avignî ai popui di un cûr de Europe che al à di tornâ a cjapâ il troi de sô mission esemplâr in favôr de pâs.”

robotstxt: allowed

filter: keep


text:
Vuide rapide
Cheste e jê la vuide rapide di Hattrick. Par informazions plui detaiadis viôt il manuâl.
Il to rûl
Tu tu sês il gjestôr de scuadre e tu sês responsabil di dut ce che al rivuarde la scuadre. Tu decidis tatichis e strategjiis, tu decidis il tip di alenament e cuâi zuiadôrs che a van in cjamp. Tu compris e tu vendis i zuiadôrs, tu gjestissis il stadi e tant altri.
Bêçs
I bêçs a son impuartants, duncje pense ben a cemût che tu ju spindis. Un bon consei al è chel di no spindi fintremai che no tu ses sigûr di ce che al è impuartant e di cemût che al è miôr doprâ i bêçs.
Tu cjapis bêçs des partidis, dai sponsor, dai tifôs e vendint zuiadôrs. I bêçs a son doprâts par fa front aes spesis: stipendis dai zuiadôrs, staff, manutenzion dal stadi - e ancje par investî su gnûfs zuiadôrs e mioraments dal stadi.
Zuiadôrs
Cjapiti il timp par cognossi i tiei zuiadôrs e lis lôr abilitâts. Frache sui leams des abilitâts par viodi a ce pont che a son. Il to alenadôr al à selezionât chei che secont lui a son i zuiadôrs clâf, par judâti a scomençâ.
La pluipart dai tips di zuiadôr e à bisugne di plui abilitâts, ma in prin cîr di concentrâti su chês primariis:
Partidis
Une stagjon di Hattrick a dure 16 setemanis: 14 zornadis di campionât, une setemane pai sparegjos e une setemane di polse. Tu zuis lis partidis di campionât tal fin setemane; amichevulis e partidis di cope si zuin vie pe setemane. Se e je une robe che tu âs di fa come gjestôr e jê che di fa la formazion pes partidis.
No sta a smenteâti di organizâ une amichevule ogni setemane, se no tu stâs zuiant in cope: e jê une robe svelte se tu dopris i grups. Zuiâ lis amichevulis ti permet di alenâ plui zuiadôrs ogni setemane, e fa rindi al massim l'alenament al è impuartant par la indevant tal zûc.
Funzionament des partidis
A fale facile, une partide e je dividude in trê parts. In ognun dai doi timps al ven fat un ciert numar di atacs:
- Il to centricjamp al lote cuintri chel dal aversari par vuadagnâ un atac e il plui fuart al à plui pussibilitâts di vê la miôr. La abilitât regjie dai centricjampiscj e fâs la diference in cheste ocasion.
- Cuant che il to centricjamp al 'vinç' un atac, al ven decidût di ce tip di atac che si trate: çampe, drete, centri o tîr plaçât.
- Il to atac pal setôr designât al ven metût a confront cun la difese dal aversari tal stes setôr. La abilitât atac dai tiei atacants e je la plui impuartante, e la abilitât cross des alis e jude une vore tai atacs laterâi.
Alenament
L'alenament al è l'imprest principâl par miorâ la scuadre, e al è ancje une buine maniere par vuadagnâ un franc (plui su chest chi sot).
Dato che tu âs une gnove scuadre ti consein di sielzi une abilitât "primarie" di alenâ, come paradis, difese, regjie o atac e tignî chest alenament par un pôc prime di cambiâ.
I efiets dal alenament e vegnin aplicâts une volte a setemane. Un zuiadôr al ricêf un alenament complet cuant che al zuie 90 minûts te posizion corete in partidis de setemane. Zuiâ plui di 90 minûts nol dâ nissun efiet in plui tal alenament. Par ricevi un alenament intîr in regjie al à di zuiâ come centricjampist centrâl, par ricevi alenament in atac al à di zuiâ come atacant e vie dilunc.
Trasferiments
Tu puedis comprâ gnûf zuiadôrs dal marcjât trasferiments che al è ancje al puest dulà che tu puedis vendi i tiei zuiadôrs. Un sugjeriment al è chel di controlâ il "confronte trasferiments" par fâsi une idee di trop che un zuiadôr al puest costâ normalmentri.
Dipendents
Assumi dipendents al pues judati a svilupâ la scuadre in manieris diferentis. I assistents alenadôrs e sveltissin l'alenament e a puedin sedi une buine sielte par une gnove scuadre. Plui brâf al è un specialist e plui alt al sarà il so stipendi. Specialiscj une vore brâfs e puedin costa une vore, duncje sta lontan di lôr se che no tu sês sigûr di vê verementri bisugn. Tu puedis cjata oplui informazions sui dipendents tal manuâl.
Stadi
A un ciert pont tu varâs bisugne di ingrandî il stadi, e un bon consei al è di fâlu cuant che tu scomencis a vêlu simpri plen. Fâlu prime al è come butâ vie i bêçs.
Zuiadôrs zovins
Tirâ su i tiei zuiadôrs zovins e je une maniere divertente di cjoli gnûfs zuiadôrs pe scuadre, ma dal moment che al coste avonde, ti conseìn di spietâ fintremai che tu âs capît ben cemût che al funzione il zûc, juste par no butâ vie bêçs di bant.
Strategjiis par costruî la scuadre
Come gnove scuadre, une buine strategjie e je chê di costruî pal divignî e no pal presint. Il futûr de tô scuadre probabilmentri al aparten ai zuiadôrs plui zovins, duncje costruî la scuadre atôr di lôr al è un bon pont di partence. Des voltis al conven vendi il miôr zuiadôr par ve bêçs di investî sui zovins..
Concentriti sul alenament e costruìs un toc di scuadre ae volte. Lasse che i tiei zuiadôrs plui fuarts a zuin tes partidis di campionâ e compre cualchi zovin (cun la abilitât che tu alenis al mancul passabil o bon) di fâ zuiâ tes amichevulis. Cuant che tu scomencis la tô cariere no jê une brute idee fa zuiâ i zovins ancje tes partidis di campionât, se tu âs avonde bêçs. Cul timp tu vendarâs chescj zovins (une volte che lis lôr abilitâts a saran aumentadis) par plui bêçs (si spere!) di ce che tu ju âs comprâts – e tu varâs la pussibilitât di rinfuarçâ la scuadre cun gnûfs zuiadôrs.
Dopre la formazion par in maniere di fâ rindi al massim l'alenament, al mancul tes partidis amichevulis. Par esempli, se tu alenis atac, fâs zuiâ une formazion cun trê pontis almancul une volte par setemane – in maniere che plui zuiadôrs pussibil e cjapedin l'alenament. E se tu alenis difese, zuie cuntune formazion cun cinc difensôrs.


text:
La piçule comunitât di Clavaiis, intal Comun di Davâr, a 827 metris sul nivel dal mâr e poiade tal versant Ovest dal Çoncolan, e à di pôc costituît, su la fonde de Leç dal stât n. 168/2017, il propri Domini coletîf. Un ent che, midiant dal Comitât, al à l’obietîf di gjestî di bessôl il teritori de Proprietât coletive de frazion di Clavaiis.
◆ “Lis Proprietâts coletivis – al dîs Mattia Primus di Clavaiis – a son clamadis spes “Ûs Civics” ancje se no in maniere corete. Chest tiermin al è stât creât de machine burocratiche dal fassisim che e à cirût, cuntune leç ad hoc (la n. 1766 dal 1927), di eliminâ i dirits des piçulis comunitâts talianis a pro dal stât e des grandis aziendis. Par fortune, no àn rivât adore, e soredut tes zonis di mont i dirits di fruizion e di utence di chescj teritoris a son restâts a ogni singule comunitât; la comunitât, come confermât ancje de leç dal 2017 “Normis in materie di domini public” e à la pussibilitât di costituî il propri ent pe gjestion dal so teritori.”
◆ E chest al è ce che e à fat la int di Clavaiis! Cul supuart di “Alleanza Friulana Domini Collettivi”, un grup di personis vuidadis dal zovin Mattia Primus, e à rivât a costituî un Domini coletîf. Al dîs Mattia: “o speri e mi auguri che dut chest al sedi un esempli ancje par altris comunitâts!”
◆ I pas impuartants a son stâts:
• aprovazion dal regolament eletorâl (sul stamp di chel alegât ae delibere n. 207 dal 2011 de Regjon F-VJ);
• indizion des elezions par elei i membris dal Comitât frazionâl. Lis elezions a son stadis fatis ai 13 di Setembar dal 2020 tal fabricât de ex Latarie di Clavaiis; a son stâts elets Giovanni Brovedan, Marzia Pachner, Mattia Primus, Dario Puschiasis e Mirco Zanier;
• presentazion dal Statût che al è stât aprovât de Assemblee de Comunitât ai 25 di Otubar;
• dipuesit e regjistrazion dal at costitutîf.
◆ “La motivazion principâl de gjestion autonome che la int di Clavaiis e à decidût di puartâ indevant – al dîs Matteo Primus – e je chê de cure e de tutele dal teritori. O fevelìn di 120 etars, massime di zonis di bosc, che tai ultins agns a stan paiant un deperiment no indiferent. Di chê altre bande, la situazion no pues jessi diferente cu la gjestion in mans aes aministrazions comunâls, cun comuns simpri plui in dificoltât dal pont di viste des risorsis e dal personâl (e Davâr nol fâs ecezion, cu la vastitât dal so teritori e ben 13 frazions) e no si pues pretindi che a gjestissin tal mût miôr pussibil i teritoris, in particolâr chei boschîfs che a son dal dut bandonâts.
◆ Di fat, la Comunitât di Clavaiis e je convinte che par garantî la atenzion e la cure costante che i boscs a domandin (in particolâr vuê, dopo de burascje Vaia), la gjestion e à di jessi in man a cui che il teritori lu cognòs miôr di altris e duncje aes personis de comunitât che a àn un interès diret ae conservazion dal propri patrimoni boschîf ma ancje agricul e pastorâl. Cun di plui, cuntune gjestion atente, ancje se il marcjât dal legnam al è inmò in crisi fuarte, si puedin otignî jentradis economichis che a podaran jessi dopradis no dome par mantignî e par tutelâ il teritori, ma ancje par piçulis iniziativis e oparis te frazion, a benefici diret di dute la comunitât.” ❚
Clavaiis e il Comitât dai bens di ducjMarta Vezzi
La piçule comunitât di Clavaiis, intal Comun di Davâr, a 827 metris sul nivel dal mâr e poiade tal versant Ovest dal Çoncolan, e à di pôc costituît, su la fonde de Leç dal stât n. 168/2017, il propri Domini coletîf. Un ent che, midiant dal Comitât, al à l’obietîf di gjestî di bessôl il teritori de Proprietât coletive de frazion di Clavaiis.


text:
Ai 15 di Jugn ancje la ministre pai Afârs forescj de Republiche di Slovenie, Tanja Fajon, e à ricuardât il scritôr de minorance slovene dal Friûl-Vignesie Julie Boris Pahor. A Lubiane i àn intitulât une sale te sede dal Ministeri.
◆ Diplomatics e politics de Republiche di Slovenie a incuintravin dispès Pahor in ogni bande dal mont e a jerin braurôs di dâi une man a puartâ ator lis sôs testemoneancis. “Al è cetant onôr par me dâ non di Boris Pahor a cheste sale e mi auguri che i events che si davuelzaran achì a rifletin la grandece dal so spirt”, e à dit la ministre.
◆ Tra i tancj ricognossiments che Boris Pahor al à vût, la ministre Fajon e à ricuardât il conferiment dal titul di citadin de Europe, che Pahor al à vût tal Parlament european tal 2014, daûr de iniziative di ducj i vot deputâts europeans slovens di chê volte. Tra chescj e jere ancje la cumò ministre Fajon.
◆ Il titul al jere lât a Pahor pal sô contribût a miorâ la comprension, la colaborazion e il spirt a nivel european. Cu la sô storie e il so lavorâ pe cussience slovene, pe ministre Boris Pahor al reste un model ancje tal so impegn diplomatic.
◆ Tal Ministeri a sperin che la sale Boris Pahor e sedi un puest li che si incuintrin ideis, progjets e politichis, amîs e partners di dut il mont.
◆”Par me e ancje par tancj slovens Boris Pahor al è un garant simbolic de eticitât de slovenitât”, al à dit te suaze de cerimonie il filosof, fotograf e ativist Evgen Bavčar, che al jere ancje amì di Pahor. In tancj agns che al à vivût a Parîs, Bavčar al à ancje presentât lis oparis di Pahor in France. Cussì, dopo li àn cognossudis in Gjermanie, Italie e plui tart in dut il mont.
◆ Ae cerimonie di intitulazion e à partecipat ancje Vesna Humar, la segretarie di Stât dal Ufizi de Republiche di Slovenie pai Slovens des minorancis autoctonis e tal mont. Dal Ufici a àn fat savê che a varessin chê di istituî un font intitulât a Pahor. Al sostignarès formazion, ricercje e creativitât dai zovins slovens no dome in Slovenie, ma ancje tal forest.
◆ Tra i presints ae cerimonie a Lubiane a jerin ancje i presidents des dôs organizazions confederativis de minorance slovene taliane, Ksenija Dobrila pe Union culturâl economiche slovene-Skgz e Walter Bandelj pe Confederazion des organizazions slovenis. ❚
Une sale in memoriedi Boris Pahor ancje a LubianeLuciano Lister
Ai 15 di Jugn ancje la ministre pai Afârs forescj de Republiche di Slovenie, Tanja Fajon, e à ricuardât il scritôr de minorance slovene dal Friûl-Vignesie Julie Boris Pahor. A Lubiane i àn intitulât une sale te sede dal Ministeri.


text:
Batist ju viodeve vignî fûr cul cricâ de albe, juste indevant dal canelâr dulà che e finive la tiere arade. Lis cjalave dal cjadrein dal tratôr, intant che il motôr al tacave a scjaldâsi. Pe sô prime Sierade in chel cjamp al crodeve di imagjinâ contors di fantins, braçs, cjâfs, cjavai. Inte seconde al veve scuvierzût che lis formis si completavin. A jerin lizeris e ingravidis, ma lis sintive come alc in plui che liniis jenfri la fumate, travanade dai prims rais di soreli. Pe tierce Sierade (mai al veve podût impensâsi parcè a no sucedeve il rest dal an), dute la imagjin si veve comedade come un puzzle. A si visave che intal moment imediât ae disparizion de fumate si componeve un cuadri di soldâts e indians, di sclopis e lancis puartadis in bataie.
Cun la praticitât di om di campagne al veve sielzût di pensà che la sô imagjinazion e les ator inte fumate e e liberàs un ninin la sô anime zovine, prime di passâ dute la zornade sgjavant agârs paris e compagns, par chestis cjamps cuasi vergjins di chei gnûfs confins, concuistâts za cuarante agns indaûr. Al si veve convinçût di jessi stât inspirât di contis scoltadis jenfri fogarons e sgnapis. O in cualchi flabe contade di sô mari de epoche dai atacs indianis.
Par la cuarte Sierade al veve decidût di bati la sô imagjinazion e i ricuarts. E la miôr forme di fâlu e jere di lâ cuintri lis formis da la fumate. A dimostrâsi che no jerin spirts di indians che a impugnavin lancis, ni cjariis di cjavalarie di frontiere, ni cuarps agonizants intal cjamp di bataie.
Si veve svicinât cul tratôr a dut ce che al podeve. Si jere sbassât e al jere jentrât cun lentece. Al contrari di ce che al prossumave, a man a man che al leve dentri lis formis a si fasevin plui concretis. Al veve viodût formâsi ator di lui dislocazions di atac e difese, lancis jentradis te cjâr, lamps inte bocje dai fusii, proietilis che a sclopavin tai cuarps. Al veve olmât in rivoc lis urladis, il scuintrâsi des filis, la minime sivilade de cjâr taiade. Al tacave a complasêsi pe sô imagjinazion cuant che al veve sintût i siei pîts infondâsi e si e cjatât a pestâ pantan insanganât. Spaurît, a veve cirût di tornâ indaûr.
Intal albe de dì dopo il capuçat a olme il tratôr fumant, cul motôr ancjemò impiât. Al tache a cjaminâ cun pas strac dal altri estrem dal cjamp. A mancjaressin cent metris cuant che al crôt di viodi Batist slargjât a muse insù cul pet traviersât par une cane taiade in ponte che si jeve de tiere. Al cordongje. Ma cuant che al rive al viôt nome une cane maglade di sanc.
Batist nol è stât mai cjatât, si pues nome imagjinâlu inte fumate come une figure che si slontane manovrant un tratôr, juste al confin de tiere arade.
di Zorz Cesaratto
#1105


text:
Il progjet editoriâl de Kappa Vu “Fameis”, che al previôt la realizazion di sîs libruts scrits e ilustrâts de brave Francesca Gregoricchio par contâ i diviers mûts di jessi famee inte societât contemporanie, al è stât tra chei plui preseâts dal Comitât Tecnic Sientific de ARLeF. Al è fûr di dubi che i cambiaments sociâi e culturâi di chescj agns – il mudât rûl de femine, lis trasformazions intal cjamp dal lavôr, l’inurbament, lis migrazions – a àn influît in maniere fuarte ancje sul concet di famee. Lis situazions che si son creadis cun sveltece e ancjetante spontaneitât a son aromai tant svariadis e cuasi impussibilis di codificâ cui criteris tradizionâi. Ancje i educadôrs e i insegnants za dal nît e de scuele de infanzie a àn di frontâ ogni dì la sfide dal rapuart educatîf cun fruts che a vegnin des situazions familiârs plui svariadis, risultât ancje dal messedament di lenghis, etniis, culturis. Cheste situazion e pues creâ malstâ e emargjinazion o un ricognossiment seren de diversitât e/o complessitât e fintremai une ricjece culturâl. La autore contant lis storiis des sôs “Fameis” cui voi delicâts dal plui piçul dai siei components, e sielç dal sigûr la seconde opzion e e met al centri ce che – ancje intun mont simpri plui complès – al è impuartant pardabon, cence tignî cont dal ricognossiment istituzionâl, cuant che o fevelìn di famee, o sedi sigurece, afiet, fiducie mutuâl e serenitât. Al è ancje une vore significatîf che un progjet inovatîf tant che chest al sedi stât pensât e fat in lenghe furlane, zontant ancje l’audio, confermant che cu la stesse si rive a esprimi intal mût plui adat la contemporaneitât, la societât di cumò e lis sôs componentis in trasformazion continue.
Lorenzo Fabbro – president de ARLeF – Agjenzie Regjonâl pe Lenghe Furlane


text:
… il killer cidin
L’amiant al è stât un materiâl une vore doprât intes costruzions fintremai il 1992 cuant une leç e ‘nd improibive la produzion e la lavorazion ma no la vendite. La sô pericolositât par la salût e jere cognossude fin dal ’30 cuant in Gjermanie a forin fats dai studis indulà si pandeve che al jere un tuessin. Ma cun dut che si saveve che al jere pericolôs si è lât indenant a doprâlu in dut il paîs fin ai agns ’90. E cumò in plui dal problema de malatie che e à colpît ducj chei che a ‘nd son stâts esponûts, si zonte ancje il probleme di cemût smaltîlu.
Di fat a son ancjemò cetancj i lûcs, plui o mancul grancj, che bisugnarès bonificâ. Nô, intal nestri piçul, o podìn dâ un jutori pandint la sô presence, in particolâr in chei câs che a puedin deventâ un pericûl par la int o par il teritori.
Lis fotos, che si cjatin intai coments, a mostrin la situazion indulà al è stât cjatât chest materiâl cetant nereôs, tacant da Punta Sdobba a Fossalon di Grau – GO, indulà si cjate un piçul borc propit inte Riserve Natural de Fôs dal Lusinç, un puest visitât dispès dilunc vie il fin di setemane de int che e à a cjâr la nature.
Se us capite di cjatâ amiant/eternit bandonât intai cjamps o di intivâsi in fabricâts che lu doprin e a son mâl tignûts, viodêt di pandilu cun cualchi foto, visantsi di dî indulâ si cjate il lûc.
Look at… the photos: Amianto in Friuli


text:
Comune di Mariano del Friuli
- Telefono: 0481 69391
- Fax: 0481 69527
- Sitoweb: Mariano del Friuli
- Sede Amministrativa
Piazza Municipio 6 34070 Mariano del Friuli (Gorizia)
Il Territorio
- Num. Abitanti: 1605
- Altitudine: 32
- Superficie: 8.59
- Santo Patrono: San Gottardo
- Codice ISTAT: 31010
- Codice Catastale: E952
- Prefisso: 481
- PEC: comune.marianodelfriuli@certgov.fvg.it
- Zona Sismica: 3
- Zona Climatica: E
- Gradi Giorno: 2258
- Dati forniti da Tuttitalia.it
Amministratore
Nome
Luca Sartori
Denominazioni collegate
Friuli (o Friuli Venezia Giulia)Regione di riferimento: Friuli Venezia Giulia
Tipo denominazione : DOC
Enti Collegati
Pro Loco Risorgive Medio Friuli di Bertiolo A.P.S., Comune di Trivignano Udinese, Comune di Torreano, Comune di Sequals , Comune di San Giovanni al Natisone, Comune di San Giorgio della Richinvelda, Comune di San Floriano del Collio, Comune di Prepotto, Comune di Premariacco, Comune di Nimis, Comune di Mariano del Friuli, Comune di Latisana, Comune di Gradisca d'Isonzo, Comune di Gorizia, Comune di Duino Aurisina - Devin Nabrežina, Comune di Dolegna del Collio, Comune di Corno di Rosazzo, Comune di Cormons, Comune di Cividale del Friuli, Comune di Chiopris Viscone, Comune di Casarsa della Delizia, Comune di Capriva del Friuli, Comune di Camino al Tagliamento, Comune di Buttrio, Comune di Bertiolo, Comune di Aquileia, Associazione Pro Casarsa della Delizia, Proloco Buri A.P.S.
Enti Interessati
mostra/nascondi
Mipaaf doc friuli o friuli venezia giuli
News
continua »
continua »
continua »


text:
La Educazion stradâl e je un dai argoments di grande atualitât in dì di vuê; ognun di nô al à, di fat, la necessitât di doprâ la strade e di difindinsi dai siei pericui. Chest percors al è stât
Il percors al è stât pensât par un grup di fruts in maiorance forescj o che dut câs no doprin la lenghe furlane difûr de scuele. La leture di Pinocchio dì par dì ju à compagnâts deventant la
Traviers i esperiments si vûl stiça intai arlêfs il gust de scuvierte tant che motivazion ae osservazion, ae riflession e ae analisi. Intant che si davuelç la esperience i fruts a varan di poni
Il percors al nas da la necessitât di cjatã un teme adat a un grup di fruts di 9/10/11 agns formât di trê classis diferentis dulà che a son presints tancj arlêfs forescj che no doprìn la lenghe
I fruts a àn colaborât tra di lôr te realizazion di diviers esperiments sientifics e produzions artistichis, esprimint lis lôr ideis creativis e origjinâls dopo di vê osservât fenomens
In chest percors di lenghe furlane su la scuvierte des emozions e je stade doprade soredut une metodologjie ispirade al metodi di Artigal che al jude i frutins inte produzion verbal in furlan
Chest percors gjeografic-linguistic-artistic su la osservazion di ambients dongje e plui lontans dai arlêfs di classe prime, al è stât puartât indevant in forme laboratoriâl par rindi i fruts
La motivazion e je nassude dal progjet inviât des mestris par favorî ativitâts che a puartin a la espression des esperiencis e des emozions personâls, a la scuvierte dal se in relazion cun chel
Scuele: Primarie Statâl “G. Carducci” di UDIN – La idee di chest percors e je nassude inte suaze de tematiche comun che e rivuarde la scuvierte dal mont dai animâi, dal bosc e dal
Infanzie E Feruglio Felet – Dutis lis tre sezions 79 frutz. Chest percors al vûl presentâ e fâ vivi il furlan in situazions di plasê e di zûc. La


text:
La autoritât pe educazion nordirlandese, par mieç dal so plan operatîf 2022 – 2024, e larà a dopleâ il numar des scuelis secondariis che a àn l’irlandês di lenghe veicolâr. A vuê, intes sîs conteis irlandesis sot aministrazion britaniche, i centris educatîfs di chest gjenar a son dome doi: un a Dún Geimhin / Dungiven e un a Béal Feirste / Belfast. Il plan al previôt la nassite di altris dôs scuelis imersivis, une te aree setentrionâl de citât di Béal Feirste / Belfast e une altre te regjon di Tír Eoghain / Tyrone e Fear Manach / Fermanagh. Il numar di fameis che a vuelin iscrivi i fîs tes scuelis a imersion al va dilunc a cressi e ancjemò in Jugn il dirigjent dal istitût za atîf a Béal Feirste / Belfast al veve fat savê di vê nûfcent students iscrits, masse rispiet ai spazis disponibii te sô struture.
Font: Belfast Media, 02/09/22


text:
L'alenadôr
L'alenadôr e je une persone impuartante pal alenament e font di ispirazion pai zuiadìors.
Abilitâts dal alenadôr
Bravure: Un brâf alenadôr al cognòs i metodis di alenament, permetint ai zovins zuiadôrs di miorâ plui a le svelte. L'alenament al devente plui o mancul eficaç a seconde de bravure dal alenadôr . Le bravure no pues mai sedi plui alte di ecelent. Dutis lis gnovis scuadris e an un alenadôr passabil.
Carisme: Ancje se l'alenadôr al è brâf a programâ lis ativitâts dal alenament, al pues no sedi un bon mestri e no sedi bon di otegni il massim dai zuiadôrs. Il spirit di scuadre al pues calâ se l'alenadôr nol è un bon mestri.
Tatichis: "ofensîf", "difensîf" o "neutri", e influencin (dome) lis prestazions da scuadre in te partide. Un alenadôr ofensîf al miorarà l'atac a lis spesis de difese. Un alenadôr difensîf al niorarà la difese a lis spesis dal atac.
Un alenadôr difensîf al miorarâ la difese un alc di plui di ce che un ofensîf al miore l'atac. Un alenadôr neutri nol è ne difensîf ne ofensîf, al vûl dîsi che nol jude nissune part de scuadre e nol à nissune penalitât.
Pierdite di abilitâts
Dopo che l'alenadôr al è stât te tô scuadre par une stagjon, il so carisme al scomençarà a calâ. Une volte che al deventarà disastrôs in carisme, e scomençarà a calâ la sô bravure tal alenâ.
Cambiâ alenadôr
Se l'alenadôr a no ti plâs, tu puedis simpri cjoli sù un gnûf alenadôr di difûr o fâ deventà alenadôr un dai tiei zuiadôrs. Tu puedis cambiâ alenadôr de pagjine dal Staff, sot il menu "la mê Scuadre".
Tendi ments, ducj i gnûfs alenadôrs di un ciert nivel a son compagns. Se par esempli tu compris un alenadôr acetabil, al sarà simpri un acetabil "medi" (dût câs un alenadôr ecelent al è dome 1/2 pas miôr di un alenadôr bon).
Cuant che tu cjapis sù un gnûf alenadôr, il tô vecjo alenadôr al reste in scuadre come zuiadôr, ma nol pues tornâ ad alenâ e no tu puedis vendîlu. Se no tu vuelis tignîlu tu âs di licenziâlu.
Assumi un alenadôr di fûr
Cuant che tu assumis un alenadôr di fûr, prime tu âs di decidi ce tip di tatiche che al doprarà, e dopo decidi trop brao che al à di jessi. Dutis lis combinazions di carisme e abilitâts e an un presit fîs, miôr al è l'alenadôr, plui alt al è il presit.
Fâs deventâ alenadôr un to zuiadôr
Cuant che un zuiadôr al devente alenadôr al conserve il so carisme. Il mistîr al determine la bravure, e ancje trop che al costarâ la conversion ad alenadôr. Duncje, se tu âs un zuiadôr cun tante esperience e un bon carisme, fâlu deventâ alenadôr al podarês jessi un otim afâr. Dut câs al esist un limit: par deventâ alenadôr, il zuiadôr al à di jessi stât te scuadre par almancul une stagjon (16 setemanis) e nol pues vê une bravure plui adalt de sô esperience.


text:
Il sisteme des seris
Une stagjon di Hattrick e je lungje 16 setemanis: 14 turnis di campionât (8 scuadris in ogni serie che zuin cuintri dôs voltis), une setemane pe cualificazions e une setemane cence ativitâs di campionât.
La struture dai campionâts
Il numar des categoriis al pues jessi diferent di un paîs a chel altri, ma la struture di base e je simpri la stesse. Il sisteme olandês par esempli al è fat cussì:
1 I Division (La serie A) 4 Division II (II.1, II.2, II.3, II.4) 16 Division III (III.1, III.2, fin a III.16) 64 Division IV (IV.1, IV.2, fin a IV.64) 256 Division V (V.1, V.2, fin a V.256) 1024 Division VI (VI.1, VI.2, fin a VI.1024) 1024 Division VII (VII.1, VII.2, fin a VII.1024) 2048 Division VIII (VIII.1, VIII.2, fin a VIII.2048) 2048 Division IX (IX.1, IX.2, fin a IX.2048) 4096 Division X (X.1, X.2, fin a X.4096) 4096 Division XI (XI.1, XI.2, fin a XI.4096)
Ten di ments che de seste serie in sù, il numar dai zirons in ogni division al doplee ogni doi nivei.
Promozions, retrocesions e cualificazions
Se tu vincis la tô serie tu vâs diretementri te division plui alte, o pûr tu zuis une partide di cualificazion. Te divisions II-VI i vincidôrs de seris cun plui ponts a passin diretementri a la serie plui in alt, chei altris a zuin partidis di cualificazion. Te division plui bassis ducj i vincidôr a vegnin promovûts diretementri. Te divisions dispar (VII, IX e vie indevant) ancje i seconts e vegnin promovûts diretementri.
I vincidôrs de serie che an di zuiâ lis partidis di cualificazion a zuin cuintri une scuadre che je rivade al 5° o 6° puest te division subit sore. Jenfri ducj i vincidôrs de seris che àn di zuiâ lis partidis di cualificazion, i miôrs a zuin cuintri la scuadre rivade al 6° puest, chêi piês cuintri che rivade al 5° puest. La scuadre de division plui in alt a zuie in cjase. Se il vincidôr de serie al vinç, lis dôs scuadris si scambin il puest tai campionâts. Se la scuadre de division plui alte a vinç, lis scuadris a restin al lôr puest.
Se tu finissis al puest 7 o 8 tu vegnis retrocedût te division plui in bas (infûr de division plui basse). Parsore la serie numar 6, la scuadre retrocedude cun lis miôr statistichis (la miôr di chês finidis al puest 7) a scambiin il puest cun le scuadre promovude plui fuarte. La piês scuadre retrocedude a scambie il puest cun la piês promovude. Se tu stâs retrocedint de division numar 6 (o inferiôr), la miôr scuadre retrocedude a si scambie cun la piês scuadre promovude.
Tes divisions VII e IX lis scuadris rivadis ai puescj 3 e 4 a zuiaran cualificazions pe promozion, e tes divisions VIII e X, lis scuadris rivadis al secont puest a zuiaran cualificazions pe promozion ancje lôr.
Scambi serie tal barcon dai cambiaments
Se la to scuadre e je in une des 3 ultimis divisions de leghe, al è pussibil cambiâ di une serie a une altre de stesse division. Par fâ chest, al à di sedi un puest libar te serie là che tu âs gust di lâ, e chest si podarà viodi te polse di fin stagjon. In plui, se tu âs une scuadre in plui, come part dal to jessi Supporter, lis tôs scuadris no podaran jessi te stesse serie.
Retrocesion e promozion dai bot
Ae fin di ogni stagjon, dutis lis scuadris bot des divisions de VI in ju, a vegnin retrocessis te plui basse division pussibile. La uniche ecezion e jê te division VI, dulà che cualsisei bot che al rive prin al vegnarà promovût o al zuiarà la partide di cualificazion come che al fos une scuadre normâl. Lis scuadris bot des divisions de V in su a vegnin tratadis come lis scuadris gjestidis dai umans in tiermins di promozion e retrocession.
Dal moment che chestis scuadris robot a vegnin retrocedudis, lis secondis scuadris veris e cjapin la lôr posizion e a vegnin promovudis. Chestis scuadris e saràn etichetadis come "Pierdints Fortunâts" e saràn scuadris che e àn pierdût lis partidis di cualificazion, o, ta cualchi câs, ancje scuadris retrocedudis diretementri. Tu puedis disativâ chest tip di promozion intes impostazions de scuadre.
Se e son mancul gjestôrs te ultime serie che bot te serie parsore, il sisteme al siere la ultime serie e al cjape provediments par trasferî i gjestôrs.
posizion tal campionât e ranking
La posizion in classifiche e je determinade, in ordin di impuartance, dai ponts, de diference rêts e dai goi fats. Chest di conseguence al determine il to ranking, che al ven doprât par fâ i cubiaments te partidis di Cope e di cualificazion.
La posizion tal ranking a ten cont, in ordin di impuartance di: il nivel de serie, la posizion in campionât, i ponts, la diference rêts e i goi fats. Sie pal ranking che pe posizion te division: se dutis chestis robis e son compagnis une gjavade a sortee a decît la posizion.
Premis in bêçs
Se tu finissis prin, secont, tierç o cuart tu varàs un premi in bêçs. Trop che tu vuadagnis al dipint de posizion e de division dulà che tu zuis.
Al è ancje un premi di 10 000 US$ se tu âs il capocanonîr de serie. Il premi al ven paiât dopo la ultime partide de stagjon. Se doi zuiadôrs a rivin a paritât di goi, ducj i doi i parons a cjapin il premi. Dut câs, se doi dai tiei zuiadôrs a rivin a paritât, tu ricevarâs dome un premi.
Bonus pe promozion
Se tu vegnis promovût a une division superiôr tu cjapis un bonus pe promozion in bêçs. Par di plui la promozion a puarte plui int tal to club di tifôs; tu varàs il 10% di tifôs in plui (tal stes mût, se tu retrocedis tu pierdis il 10% di tifôs). Se tu vegnis promovût "gratis" però, tu cjapis dome il bonus di tifôs. Cualchi esempli si à se tu vegnis promovût al puest di un robot o pes promozions extra dal campionât Hattrick Internazionâl.


text: Al à sielt la riunion sot de storiche date dai 29 di Setembar, zornade che si deve dongje l’antîc Renc di partecipazion, chel conseîr av. Paolo Perozzo che si à ufiert di tramit par puartâ in Consei comunâl a Udin une iniziative culturâl “dal bas” inviade tal 2010 cjapant dentri scuelis e teritori cul chê di tirâ sù il sintiment di popul in cont di vizis e virtûts sociâls e butâ jù une sorte di “charta” morâl de societât tal Friûl di cumò. Si che, ai 28 di Setembar 2015, in vierzidure di adunance, chel conseîr alì al à uficialmentri consegnât al President dal Consei dal Comun de “Capitâl dal Friûl” un dai bossui artistics di consultazion, ispirâts di toratis e tors li dal puest, opare dal mestri prof. Michele Ugo Galliussi, stâts in vore tai ambients publics par racuelte des proposizions de int dentri dal “Censiment di Popul sui Mâi di Cumò par une Costituzion furlane dai valôrs locâi e universâi”, inviulât dal Moviment Civic Culturâl Alpin-Adriatic dal Fogolâr Civic e in vuê rivât a un prin rindicont. “O podarìn dî in ideâl che il popul di Udin dut cuant midiant dai siei rapresentants elets al vedi vût cussì mût di pandi lis sôs opinions par chel cont!” al à mutivât il dean de fradaie, prof. Alberto Travain, che al à dabon preseât cetant l’at dal av. Perozzo.


text:
Comunicato FOGOLÂR CIVIC alla stampa italiana – Udine, 17 giugno 2022
IL COMUNE DI UDINE E CIVICI MUSEI SVELINO IL SEGRETO ARCHEOLOGICO DI S. PIETRO IN TAVELLA!
Fogolâr Civic e Academie dal Friûl di nuovo alla carica per fare luce sulle memorie materiali di uno dei siti potenzialmente più interessanti della periferia cittadina: antico luogo di culto a ridosso di una plausibile via romana, che restituiva già un secolo fa significative vestigia: “Si avrebbe creduto d’esser a Zuglio od in Aquileja” scriveva l’Ostermann. Il presidente sociale prof. Travain: “Dagli sventramenti di vent’anni or sono non può non essere emerso altro!”. Attivate sul territorio le scolte o “vuaitis” fogolariste a tutela dei beni culturali.
“Cantin: ce fin che e à fate la robe antighe cjatade tal borc di sant Pieri in Taviele e il Comun cemût che al pupile il lûc. / Sorestants, ancjemò ai 9 di Avost 2019 si Ur à scrit par savê juste ce fin che e à fate la robe antighe, che a àn di vê cjatade, za plui di vincj agns indaûr, intal borc di sant Pieri in Taviele, co lu àn savoltât par fâ lenti cjasutis e rionzût un toc ancje ben a marzoc, massime la glesie. No si à vude rispueste, che si à scrit al Sindic. Chel borc li al è sacri par antigaie e devozion, prin santuari de tradizion des tavielis chês disot Udin e storie intrinsiche, ben si sa, dai borcs di Graçan e di Olee, innomenade di passe cent agns par rinvigniments archeologjics preziôs, ancjemò robe dal timp dai Romans. Che se Udin nol jere fortin roman tant che Lôr a àn scrit cumò tal Statût passant la liende par storie vere, robe romane ator pûr si à cjatade. Sì che, su chel cont, si brame savê e ancje propit si sburte il Comun a fâ in mût di meti in valôr chel lûc tant preseât e tant bandonât. Juste ancje lis scuelis che si interessin di lâ a scuvierzi lis perfariis e i lôr segrets storics!”. In una fascinosa lingua friulana, legalmente ammessa, il 16 giugno 2022, il presidente del Movimento Civico Culturale Alpino-Adriatico “Fogolâr Civic” e del Circolo Universitario Friulano “Academie dal Friûl”, prof. Alberto Travain, unitamente alla prof.ssa Renata Capria D’Aronco e alla sig. Marisa Celotti, nella fattispecie caposezione dei “quintieri” rionali fogolaristi udinesi di Grazzano e Aquileia, ha scritto agli uffici del Sindaco e Assessori locali alla Cultura, Istruzione e Lavori Pubblici, rinnovando richiesta di lumi sui riscontri archeologici emersi durante i lavori inerenti alle iniziative edilizie che, vent’anni or sono circa, hanno interessato l’area dell’antico luogo sacro suburbano di San Pietro in Tavella, noto almeno da un secolo per restituire vestigia antiche. “A guardare quel terreno seminato da tanti frammenti si avrebbe creduto d’esser a Zuglio od in Aquileja” scriveva ancora nel 1887 il prof. Valentino Ostermann. “Poco più di un secolo dopo, con sventramenti dell’area a scopi di edilizia privata, null’altro è emerso? Casi isolati le urne, le anfore, i lacrimatoi, le monete, gli anelli, registrati a fine Ottocento? Ne sanno qualcosa ai Civici Musei?” incalza Travain, alla guida ora di una rete fogolarista di civiche scolte o “vuaitis”, costituita da volontariato popolare organizzato idealmente in quintieri, come l’antica difesa cittadina, posto a presidio segnatamente dei beni culturali e ambientali locali: “Sono anni che vanamente chiediamo conto di questa vicenda alle Autorità cosiddette ‘competenti’ senza avere riscontri: non demorderemo!”.


text:
Ridusût di plui o mancul un tierç il disvantaç
cu lis speciâls dal Nord. La assessore Zilli:
«E no podaran domandâ altris bêçs»
Un tai dal 13,79 par cent dal prelêf straordenari dal Stât aes financis dal Friûl-Vignesie Julie par fâ front al dissest dal belanç statâl, che al cale dal 14,5 par cent al 12,5 par cent; la riduzion di plui o mancul un tierç dal disvantaç negatîf cul stes prelêf imponût aes Regjons e Provinciis autonomis dal Nord, e di plui o mancul un cuart cun Sicilie e Sardegne. Cu la zonte di garanziis impuartantis che intal trieni prossim no saran altris prelêfs straordenaris dal Stât, e cu la viertidure di un confront pal aument dai decims de Ivz (o ben, chê che par talian e je la Iva) che a restin in Regjon, e in merit ae autonomie impositive su lis impuestis sui imobii. La assessore regjonâl al Belanç Barbara Zilli, cun fermece e realisim, e difint cussì des critichis di pocje incisivitât (esprimudis ancje di chestis colonis intun coment di Walter Tomada) l’acuardi Fedriga-Tria che al à sostituît il Serracchiani-Padoan: il probleme nol è ciert risolt, però si è metude une piere miliâr par un cambi di tindince e par un gnûf inlineament cun chês altris Regjons speciâls.
__
Assessore Zilli, prime di jentrâ intal merit dal acuardi resint cul ministri dal Belanç Tria, cuâl isal il so judizi tecnic e politic su la situazion che la zonte Fedriga e à cjatât, tal moment dal so insediament, in merit ai prelêfs straordenaris al belanç dal Friûl-Vignesie Julie par fâ front aes dificoltâts finanziariis dal Stât? Cualchi analisi e mostre ca di nô un prelêf cuasi dopli a pet de medie di chês altris Regjons a statût speciâl.
«Intune analisi che o ai comissionade ai miei uficis, al risulte che in prospetive, intal trieni 2019/2021, su la fonde di ce che al è stât previodût dal acuardi Serracchiani-Padoan, e sarès une percentuâl di prelêf straordenarie dal Stât dal 14,75 par cent, cuant che la Sicilie e varès il 6,57 par cent, la Sardegne il 7,39 par cent, la Provincie di Bolzan il 9,60 par cent e chê di Trent il 8,65 par cent, e la Val di Aoste il 8,84 par cent. Il probleme che si sin cjatâts a frontâ al è stât cemût esercitâ miôr la nestre specialitât. O sin une Regjon virtuose, che e gjestìs in maniere autonome materiis une vore impuartantis tant che la sanitât. Su chest o vin fate une analisi puntuâl. Se prime dal 1997 il rapuart tra ce che o cjapavin dal Stât e ce che o metevin cul nestri belanç al jere di 70 a 30, vuê il rapuart al è ribaltât. Par chest, si sin impegnâts une vore tal frontâ il probleme».
__
Di Monti incà, i guviers talians a àn calcolât lis Regjons, e in particolâr chês speciâls, tant che un bancomat di indulà drenâ risorsis par fâ cuintri aes dificoltâts statâls di belanç. Cul guvier zâl e vert e cul ministri Tria, ce atmosfere vêso cjatât? Aie la impression di une plui grande considerazion dal Friûl-Vignesie Julie a Rome?
«E je stade une dialetiche dure, parcè che o vin vût di fâ saltâ tancj preconcets. Forsit cualchidun prime di nô no si è impegnât avonde su chest front, dut câs a Rome e prevâl la idee che lis Regjons speciâls a rapresentin situazions di privileç. O vin batût i pugns su la taule e menaçât un ricors ae Cort costituzionâl. Cuant che o sin lâts a aprofondî la situazion cui dâts te man, la disposizion dal guvier e je cambiade, ancje parcè che e je intervignude la sentence 6 de Consulte a pro de Sardegne che e à ribatût canui finanziaris tant impuartants pe tutele des autonomiis diferenziadis».
__
Il president Fedriga al à fevelât di un “scont” di 834 milions di euros che a puartin a pôc mancul di 2 miliarts il contribût straordenari dal Friûl-Vignesie Julie al dissest finanziari dal Stât: no si podevial fâ di plui?
«In complès, si recuperarà une part significative dal disvantaç negatîf cun chês altris Regjons speciâls. Pal 2019, plui o mancul il 2 par cent sul 14,75 par cent totâl previodût dal acuardi precedent Serracchiani-Padoan. Pal president Fedriga, pe sô zonte e pai miei uficis chest al è stât l’impegn principâl dal moment che si sin insediâts. E o sin une vore sodisfats pal risultât otignût de nestre comunitât regjonâl. Di là dal scont di 834 milions, dai invistiments garantîts dal Stât in Friûl-Vignesie Julie par 400 milions te sanitât, pes stradis, pes scuelis e tant altri, al è l’inviament impuartant de taule pal ricognossiment dai 9 decims su la Ivz e la introduzion de potestât impositive sui tribûts imobiliârs locâi. Al sarà un esercizi di autonomie tributarie che al mancjave. Si podaran sielzi a nivel locâl alicuotis, cundizions, esenzions de impueste».
__
Intal gnûf pat Fedriga-Tria al è dentri ancje il stop a eventuâi gnûfs prelêfs straordenaris intal trieni 2019-2021. Cuale ise la valence di cheste clausule?
«Inte leç di belanç, il Stât si jere risiervât il dirit di decidi in maniere unilaterâl gnûfs prelêfs in câs di dibisugnis gravis de finance publiche. Intai acuardis fats cun altris Regjons speciâls, si è rivâts al compromès dal “10+10”. Il Stât al pues imponi un altri 10 par cent di prelêfs e al pues fâlu une altre volte par un adizionâl 10 par cent par rispuindi a necessitâts che a derivin di esigjencis di politiche europeane, però rivant a un acuardi cu la Regjon. Intal acuardi Fedriga-Tria, invezit, il Stât al podarà fâ intervents straordenaris se – e dome se – la nestre percentuâl di prelêf e sarà inte medie di prelêf di chês altris Regjons speciâls. Insume, il Stât al varà di lâ prime a tucâ te puarte di cui che al à dât fin cumò di mancul, e dome dopo al podarà indreçâsi a nô. E je une grande concuiste di ecuitât e di autonomie. Duncje, o sin tant fiduciôs che intal trieni prossim no saran prelêfs straordenaris, parcè che dut câs a vuê la disparitât a nestri disavantaç e je cussì grande che e rint chest fat improbabil».
__
Leìnt la liste des normis di atuazion ai statûts speciâi regjonâi aprovadis inte legjislature parlamentâr passade, e maravee la esiguitât e la pocje incidence di chês che a tocjin il Friûl-Vignesie Julie. Secont jê, cuale ise la cause? Pocje eficacitât de Comission paritetiche di prime (rinovade di pôc)? Sumission ecessive dai partîts locâi aes segretariis romanis? O sono ancje fatôrs “sistemics”? Par esempli, il fat che lis diviersis realtâts teritoriâls che a componin la regjon (Triest e un Friûl cence une strategjie globâl par vie che al è dividût di egoisims teritoriâi) impedissino di presentâ a Rome domandis claris e univochis?
«Po stâi, ancje se o pensi che la nature composite de nestre regjon e sedi une cjarte di zuiâ in positîf intai nestris rapuarts cun Rome. Intal dibatiment politic nazionâl si domandisi par cuâl motîf che lis autonomiis speciâls a àn di sorevivi. Ca di nô la presince des minorancis linguistichis e à di jessi un pont di fuarce, in plui de posizion di confin. O vin di fâ capî al guvier lis potenzialitâts di caratar economic e culturâl che a vegnin di un teritori cussì composit. O vin di fâ capî che no sin perifarie dal Venit, ma alc di tant di plui che nus rint braurôs. La Paritetiche, in chest contest, e à di jessi une casse di risonance di chestis potenzialitâts, e un colegament reâl cul teritori. Cui gnûfs components de Paritetiche, o vin la ambizion di creâ un rapuart tant plui strent cui assessôrs par fâ in mût che i indreçaments che a son stâts licenziâts dal Consei regjonâl a deventin concuistis concretis. Al sarà un supuart politic de bande de zonte regjonâl par agjevolâ il rapuart tra la Paritetiche e i ministeris par acelerâ i trasferiments di competencis dal Stât ae Regjon».
__
L’asset istituzionâl talian al podarès cambiâ muse in curt cu la aplicazion, ancje se cun cuasi 20 agns di ritart, des autonomiis diferenziadis aes Regjons ordenariis, previodût dal articul 116, tierç come, de Costituzion, introdusût de riforme dal 2001. Par Venit, Lombardie e Emilie-Romagne a son za pronts stampons di intesis che a previodin trasferiments di competencis, personâl e risorsis de bande dal Stât. Di fat, però, dutis lis regjons dal Nord e la maiorance di chês dal Centri a àn za tucât te puarte dal guvier par otignî ancjetant. Cemût calcolie cheste evoluzion: un pericul o une oportunitât pal Friûl-Vignesie Julie? Podaressino patî intal prossim futûr une plui grande competizion teritoriâl cul Venit, par esempli sui incentîfs aes impresis?
«No soi zelose des domandis di plui autonomie di bande di altris teritoris, parcè che no gjavin nuie ae nestre Regjon. Dulà che al è un esercizi virtuôs de aministrazion, dut il Paîs al cjate zovament. Si jemplisi dispès la bocje di autonomie, ma no simpri si rive a fânt capî il valôr. Se o lin a concretizâ ce che la nestre specialitât nus permet intai rapuarts cun Rome, no soi propit preocupade. Lu dimostre l’acuardi Fedriga-Tria: il jessi escludûts di prelêfs straordenaris futûrs di bande dal Stât, la concession di spazis di autonomie impositive che a puedin deventâ fatôrs clâf intal atrat des impresis a son fats concrets che a dimostrin che la specialitât e da une marcje in plui. Zontìnji dopo il rûl di Friulia, une finanziarie che ducj nus invidiin in Italie pe sô capacitât di atrai gnûfs invistiments e pe poie ae piçule e medie imprese. O soi convinte che no varìn dificoltât cul vicin Venit, che cun chel o podarìn invezit fâ masse critiche par rilançâ il Nordest».
__
In chestis intesis cu lis Regjons ordenariis si torne a fevelâ de introduzion dai coscj standard par cuantificâ i trasferiments dal Stât aes Regjons pes funzions delegadis: sino pronts a frontâ un sisteme simil che al premie lis Regjons plui eficientis, no dome a peraulis, ma intai fats e intai numars?
«O sin ben cussients che e je inmò strade di fâ par aplicâ un sisteme come chel dai coscj standard, e che al è un disvantaç a pet des Regjons plui disvilupadis tant che Venit e Lombardie. Chest al è palês, par esempli, intal cjamp de sanitât, dulà che il percors di riforme si è fermât massime pes rigjiditâts internis dal sisteme. O vin creade la aziende zero propit par fâ une centrâl uniche di control dai coscj, par dâ ai citadins no dome prestazions ecelentis, ma ancje sostignibilis dal pont di viste economic. No sin plui in timps là che il cost de machine publiche al pues jessi alt».
__
Il rinovament de Comission Paritetiche al à fat saltâ fûr tantis ipotesis di domandis di competencis di puartâ a Rome. Tant che assessôr al Belanç, cuale viodie plui percoribile in tiermins di plui autonomie, compagnade, però, di garanziis di sostignibilitât finanziarie? Chê plui indicade, la istruzion, cemût le valutie?
«E je une ipotesi une vore sugjestive, ma ancjetant impegnative a nivel di risorsis e di organizazion. Mi domandi duncje in maniere prudente se il Friûl-Vignesie Julie al rivarà a di un risultât in chest intindiment. E je une sfide grande, un cjaval di bataie pe zonte Fedriga, ma di misurâ cun cautele e cun ponderazion. Il fat che altris Regjons, ancje ordenariis, a reclamin cheste competence primarie, nol podarà che judânus. Intal imediât, però, o pensi massime aes Bielis arts, ae pussibilitât che la valorizazion di chest patrimoni straordenari e vegni gjestide in maniere direte in regjon. O soi convinte che o podaressin vê une valorizazion plui al pas cui timps di chest patrimoni che se di no al va a pericul di restâ un pontut intal patrimoni artistic talian. A nivel di ricjadudis economichis, ma ancje culturâls e di istruzion, al deventarès un element di grant impuls ae cressite. O sarès contente di podêlu fâ in cheste legjislature». ❚
Roberto Pensa
INTERVISTE. Zilli: «Il Friûl-Vignesie Julie nol è plui il bancomat dal guvier»............
Ridusût di plui o mancul un tierç il disvantaç


text:
Mandi nono!
Mandi frute, ti fermistu a cene chi di me? O fâs la polente cul lat!
Buine, nono, ma vuê propit no pues. O ai un aperitîf cui coscrits.
Ce probleme isal? Dopo dal aperitîf tu vegnis chi e o mangjìn insiemi.
No, nono, nol è propit un aperitîf, o fasìn un “apericena”.
Un aperice?
Un apericena, nono. Une vie di mieç tra l’aperitîf e une cene.
Ah, capît: come che al fâs Agnul, che ti dîs “ven a bevi alc chi di me” e dopo, tra pan, salam e formadi, tu vegnis fûr che tu âs bielzà cenât.
Une robe dal gjenar, si, però tal bar: tu tu cjolis di bevi e il bar ti ufrìs di mangjâ, cussì tu fâs l’aperitîf e intant tu cenis.
Une cene cul presit di un spritz? Ce isal, un bar o la Caritas?
Ben, ma il spritz tal fasin paiâ di plui. Tu pais un siet o dîs euros, secont dal bar dulà che tu vâs. E dopo no ti dan propite une cene, a son plui stuzighets: cualchi tartine, une torte salade, un pôc di rîs frêt…
Ah, benon: tu pais dîs euros par un spritz, e lôr ti metin il sâl tal dolç e no ti scjaldin nancje il rîs?
Ma nono, la torte salade no è un dolç, e il rîs frêt… bon, lassìn pierdi. Dut câs: il mangjâ nol è mâl, dome che nol è come une cene cjalde, servît in taule e dut. Si fâs a buffet.
Duncje: tu pais dîs euros un spritz, no ti servissin e tu mangjis frêt. Ma parcè si fasie une robe dal gjenar?
Ma, no sai: forsit parcè che al è mancul impegnatîf di une cene, tu puedis lâ vie cuant che tu âs voie. E dopo si fâs ancje par mode.
Une robe scomude e dispendiose che si fâs par mode? Fâmi induvinâ: le àno inventade i triestins, cheste “apericena”?
Par dî la veretât, o crôt che le vedin inventade i milanês. Sâstu, par viodisi subit dopo il lavôr, cence pierdi timp a lâ a cjase.
Ah, ben, se al è une robe par sparagnâ timp e lavorâ fin tal ultin, tu âs reson: sigûr no je robe par triestins. ❚
✒ Bete Di Spere
NO SON PERAULIS PAR VECJOS. Apericena............
Mandi nono!


text:
Pocjis peraulis par visâus di chest event. Al è il prin dal 2022 e sperìn che al sedi il prin di tancj! Ancje parcè che cun il puar Bisest il nestri Ostîr nol à podût fâ cuissà ce.
Cun Cryptofriûl invezit o tachìn propit a zuiâ in cjase, cuntune serade che e je la prime jessude uficiâl dal libri che al à vinçût il San Simon 2021, ma che e sarà une serade che magari e butarà une lûs ancje su chei altris libris dal nestri Ostîr.
E come simpri, fidâts e ferbints, Chei di Contecurte i daràn jutori e poie, par meti adun une serade vivarose e no stufadice. E cun di plui o vin un pocje di musiche dai canais di Gnespolêt… Insome, o vin pene fat Fieste pe Patrie… anin indenant a fâ ancje un pocje di Cryptofieste!
Sabide ai 9 di Avrîl, tor 20.45, li de Biblioteche di Listize! Vigneit!


text: Joibe ai 21 di Avrîl 2016, il dean dal moviment civic culturâl alpin-adriatic dal Fogolâr Civic e dal circul universitari furlan de Academie dal Friûl, prof. Alberto Travain, e i conseîrs movimentâi gjeom. Sergio Bertini e tenôr Gianfranco Savorgnan a son stâts te Sale dai Riceviments dal Comun di Udin al ultin zîr citadin di voris dal pont “partecipât” de formazion dal Plan di Paisaç pal Friûl Vignesie Julie, alì che a àn puartade la idee che e covente une “educazion” sociâl inclusive su la identitât storiche dal teritori e la cunvigne civîl, oltri che un ciert “incitadinament” de mentalitât dal puest.


text:
O disarês che o voi simpri a finîle li cu lis mês contis ma i furlans a fevelin simpri di chês robis… il lavôr, il modon… e do po no ano simpri chês stessis passions? Il balon, la cjace, il vin e… la parussule!
Alore us conti dal gno amì Remo. Une dì al jere lât pe prime volte intun nait. Lu cjapavin par “basiù” e par “velu-velu” ma in realtât al jere plui babio di altris… e ce figurin! Cu la mude di fieste, su misure, i cjavei cu la rie in bande e a caschet a tipo beat, a ûs chei famôs peruchîrs di Londre… chei là mo… chei che a propagandavin la lache Cadonet… sì… i fradis Bundy…
E alore al jere lât ta chel nait che al jere intune biele vile cun zardin. Savêso chel stîl a ûs i prins dal ‘900? Un stîl comun a tantis vilis furlanis… a disin liberty, cussì mi à dit gno nevôt. Fûr, suntune terace i parons a vevin posizionât un biel reclam: un manichin di boutique cu la peruche bionde e un lizêr vistît ros, po, ce altri? Alore une volte lât dentri Remo si intive intune di chês signorinis di vincj agns plui zovine di lui che al veve sorpassât i cuarante. La more, une sud-merecane cun sanc indio lu veve cjareçât e stiçât e lui i veve paiât la butilie ma migo al jere “Vevclicò” o “Krug”? pitost aghe sporcje cu lis bufulis, colorade di zâl a ûs pissariti, gazose po…
E cussì a jerin lâts tal separé e lui si jere fat fâ la vore. Dopo vincj minûts al jere rivât un omenat a disi che Remo, par continuâ la vore, al varès scugnût molâ plui bêçs e che za al veve di dâ fûr ben cent mil francs che, ta chê volte…
Poben Remo, che nol veve ancjemò paiât la butilie e al veve vincj mil in sachete, si jere spaurît e al veve ben pensât a un truc. Alore al jere lât tal cabôt e li, sec candît come che al jere tant che i fantins dal palio di Siena, al jere rivât a scjampâ par une strente barconete… e jere pôc plui largje di une fressure…
Ve alore che trente agns dopo, intune cjalde dì di avost o soi lât a cjatâlu che a jerin agnorums che no lu viodevi, puar Remo… te cjase di ricovero lu àn mitût, e li si môf o cul boston o sul birocin… no mi imagjinavi che al finìs cussì, avonde zovin si fâs par dî ma a cjase di so zinar no podevin tignîlu e dopo di chel ictus… sì, insome, al jere un pês. Mi à dit che al sta ben e “Milio, cjale ca ce bielis infermieris e cumò no ai bisugne di scjampâ pal barcon… di ca no mi sposti…”
Ah, no us ai dit che la biele vile cun zardin che intai agns 70 e 80 e jere un nait… be, dopo un lunc periot di abandon e je stade trasformade intun ricovero! Veretât! Veretât!
di Milio dai Cjans


text:
Cavalîrs templârs
Chel dai ' Pauperes commiltones Christi templique Salomonis ' ( puars compagns armâts di Jesu Christ e dal templi di Salomon ) pui cognossûs come cavalîrs templars o ancje nome templârs fo un dai prins e pûi cognossûs ordins religjôs di cavalîrs cristians de Etât di Mieç
Le nascite dal ordin si coloche in te Tiiare sante, tal mieç des vueris jenfri lis fuarcis cristianis e islamichis sclopadis daspo la prime Crosade dal 1096 . In te epoche, lis stradis de Tiaresante jerin parcorudis dai pelerins che vignivin di dute Europe.Simpri pui frecuent al jere il pericul di laris e brigants.Par difindi i lûcs sants e i pelerins vegnin fondâts ordins religjôs di cavalîrs.
Atôr dal 1118 - 1119 , un puin di cavalîrs decît di fondâ l'Ordin Templâr , cun il compit di difindi i tancj pelerins europeans che levin a Gjerusalem . L'Ordin al ven uficializât tal 1129, cjapant la regule monastiche e cul jutori di San Bernart di Clairvaux
Il fât di jessi religjôs e ancje vuerîrs , carateristiche che a simpri segnât chest Ordin , al fo simpri viodût cun une certe perplessitât tal ambient cristian.
L'Ordin Templâr, tal cors dal timp, si dediche ancje al lavôr tai cjamps , creant un gran sisteme di produzion , e ancje a la gjestion finanziarie dai bens dai pelerins, rivant a meti su il pui avanzât sisteme bancari dal timp.
Cul passa dai secui, la cressite finanziarie e dal podê dei Templârs, no ven viodude di bon voli de bande dal re di France Filip il Biel, che une volte decidût, al cîr cun dutis lis sôs fuarcis di meti fin al Ordin Templâr jenfri il 1312 e il 1314. Cun la Bole di Pape Clement V, l'Ordin ven scomunicât par no jessi pui ricostituît.
I Templârs vegnivin ricognossûs par vie de lôr veste, blancje o nere, parsore di cheste veste ven zontade la crôs rosse a çampe. Cheste crôs jere vonde piçule e no grande tal pet o daûr de schene, come sin usâs a viodile tai libris o al cine.
Grancj Mestris templârs[cambie | modifiche il codiç]
- Hugues de Payns (1120-24 mai 1136)
- Robert de Craon (1136-13 zenâr 1147)
- Everard des Barres (1147-1151)
- Bernard de Tremelay (1151-1153)
- André de Montbard (1153-17 zenâr 1156)
- Bertrand de Blanchefort (1156-1169)
- Philippe de Milly (1169-3 avrîl 1171)
- Eudes de Saint-Amand (1171-18 otubar 1179)
- Arnau de Torroja (1179-30 setembar 1184)
- Gérard de Ridefort (1184-1º otubar 1189)
- Robert de Sablé (1189-13 zenâr 1193)
- Gilbert Hérail (1193-20 dicembar 1200)
- Philippe de Plaissis (1201-12 novembar 1209)
- Guillaume de Chartres (1209-26 avost 1218)
- Pierre de Montaigu (1218-1232)
- Armand de Périgord (1232-1244)
- Richard de Bures (1244-1247) (?)
- Guillaume de Sonnac (1247-3 luj 1250)
- Renaud de Vichiers (1250-19 zenâr 1252)
- Thomas Bérard (1252-25 març 1273)
- Guillaume de Beaujeu (1273-18 maj 1291)
- Thibaud Gaudin (1291-16 avrîl 1292)
- Jacques de Molay (1292-18 març 1314)


text:
Tags
Related Posts
Share This
Gnognosaurs
UNE GNOVE INVASION IN FRIÛL Une gnove scuvierte e à lassâts scaturîts i furlans: a dispiet di ducj i libris di storie, i dinosaurs no son estints. Secont dai nestris sienziâts, une strambe specie, mai studiade fin cumò dai paleontolics, e sarès pronte par invadi lis librariis dal Friûl: i Gnognosaurs! Dal prin di Dicembar, lis creaturis plui gnognis dal Jurassic a deventin un libri cuntune racuelte des lôr miôr storiis. Sul blog gnognosaurs.blogspot.com o podarês stâ daûr a dutis lis gnovis de invasion, zûcs, regâi e cjatâ tantis altris sorpresis. UNA NUOVA INVASIONE IN FRIULI Una nuova scoperta ha lasciato senza parole i friulani: a dispetto di tutti i libri di storia, i dinosauri non si sono estinti. Secondo i nostri scienziati, una strana specie, mai studiata fino ad oggi dai paleontologi, sarebbe pronta per invadere il Friuli: i Gnognosaurs! Dal primo dicembre, le creature più tonte del Giurassico diventeranno un libro che raccoglierà le loro storie più belle. Sul blog gnognosaurs.blogspot.com scoprire le ultime notizie sull’invasione, giochi, regali e tante altre sorprese.


text:
Descrizione
“Lis baronadis di Pinochio” e je la traduzion par furlan di pre Antoni Beline de innomenade opare di Carlo Collodi, “Le avventure di Pinocchio. Storia di un burattino”.
Opare mestre de leterature mondiâl pai fruts, e je une storie di grande umanitât che e conte lis aventuris dal buratin e lis sôs scuviertis, i erôrs, lis injustiziis e lis sperancis che infin lu fasaran deventâ pardabon uman.
Carlo Collodi, pseudonim di Carlo Lorenzini, (Florence 1826 – 1890) al è stât scritôr e gjornalist di grande innomine par vê scrit “Le avventure di Pinocchio. Storia di un burattino” (1883), romanç pai fruts vendût in passe 80 milions di copiis in dut il mont, che al à fat deventâ Collodi l’autôr talian plui let a nivel internazionâl.
Antoni Beline, Pietrantonio Bellina (Vençon 1941 – Visepente 2007) al è stât predi, scritôr e inteletuâl. Al è stât plevan a Val, Rualp e Treli in Cjargne e a Visepente, e al à fat ancje l’insegnant di religjon e po il mestri elementâr. Scritôr che al à publicât passe 45 oparis, al à voltât par furlan tescj tant che “Lis flabis di Fedro”, “Lis flabis di Esopo”, “Lis baronadis di Pinochio” e po “La Bibie” (adun cun pre Checo Placerean), che i à dedicât plui di 13 agns, e il “Messâl Roman”, dôs oparis fondamentâls par puartâ la liturgjie par furlan in glesie.
Andrea Zuccolo (Buri, 1955) atôr, poete, al à lavorât cun compagniis di prose privadis e teatris stabii, cun regjiscj tant che Luca Ronconi e Carmelo Bene. Al à partecipât a edizions dal Festival Mittelfest a Cividât, sedi come interprete sedi come autôr. Te golaine “Logo – suns, peraulis e scrituris”, al è la vôs dal audiolibri “Il Piçul Princip”.
Laura Torrico (Lecco, 1974) e je a stâ e e lavore in Friûl. Une artiste pluridissiplinâr che si môf tra piture e dissen cui lapis e tecnichis miscliçadis. E je ilustradore di libris pe infanzie e di narative. Une vore di sôs oparis a son deventadis cuviertinis di libris e di albums musicâi.
Massimo Gatti (Milan, 1957) musicist, compositôr, tecnic audio, al è considerât un dai miôr mandoliniscj in Europe. Al à colaborât cun Fabrizio De Andrè in “Anime salve”. Il so toc “Frangenti”, regjistrât dal pianist George Winston in “Plains”, al à vinçût un Grammy Award tal 1999.


text:
In 650 boy scout furlans a àn balât pal Pape. Bergoglio i à dât l'X factor.
Tais ae sanitât. Si cîr di taiâ i puescj jet in ospedâl, la assessore Telesca si complimente gnûf servizi di ostetrice a domicili.
Un gjat di San Vît de Tor dopo un incident al devente atôr intun film, tancj atôrs talians a scomenzin cussì.
A Udin une imprese e lasse strissis di zes suntune strade, si cirin ancjemò 7 pedons dispierdûts ator pe cjarezade dopo velis scambiadis par passaçs pedonâi.
Tante int no rive a paiâ lis boletis de aghe, la Cafc i plombe lis bochetis par bagnâ il veri de machine parcé e cirive di bevi di che bande.
Scuvierts a Udin 118 fals puars che a fasevin fente ancje di jessi invalits, a metevin la Porsche tal parcament dai disabii.
Siet sindics a sposin un sindic, cuant che al nassarà il frut e sarà invidade ancje la zonte regjonâl ae inaugurazion cul tai dal cordon.


text:
Cuviertine cul sfont neri, scritis in narançon e un mosaic di imagjinis. Cussì si presente Gol – La lenghe dal sport. Une ricercje metude dongje di Federica Angeli e di Priscilla De Agostini che la Agjenzie Regjonâl pe lenghe furlane e à editât. La publicazion e je bilengâl (furlan-talian), 40 pagjinis par version e tal mieç un glossari cun terminologjie specifiche.
Za di cualchi mês aromai al è in vore il protocol di intese jenfri la ARLeF e la Udinese Calcio S.p.a. Cun di fat la scuadre dal Udin e je la uniche de Serie A che e à un sît internet in 4 lenghis e une di cheste e je chê furlane, cuntune atenzion particolâr pal teritori e pe int che e vîf te tiere de scuadre. La ARLeF e ponte su la promozion de lenghe ancje par mieç dal sport e par chest e à poiât la publicazion de ricercje.
Dentri a son une vore di notiziis interessantis su cemût che svariadis minorancis a doprin il sport par pandi lis lôr rivendicazions di caratar identitari, la lôr voie di afermazion e di fâ viodi che a esistin. In chest câs la lenghe e ven doprade di sportîfs, di gjornaliscj, di dirigjents e di tifôs. Un su ducj il câs dal Barça – «FC Barcelona – Més que un club» – li che i zuiadôrs, par contrat, a àn di imparâ il catalan. Al ven ripuartât ancje un episodi che al è sucedût cuntune compagnie europeane di avions e che al è stât tratât de stampe cun superficialitât, piturant il compuartament de societât catalane tant che estremist. Svariadis minorancis europeanis a vegnin cjapadis in considerazion insiemi cun sports difarents. Cussì in «Sport e identitât: binomi di dialic, di cognossince e di promozion», si fevele dai Frisons, dai Bascs, dai Catalans e dai Galizians. Te sezion «Sport e rivendicazion identitarie» si lei de scuadre di ciclisim Euskaltel-Euskadi fate di cicliscj dome di divignince basche. Interessant savê ancje de selezion basche, une nazionâl di balon no ricognossude in maniere uficiâl. Dal 2007 la scuadre si clame Euskal Herria, non rapresentatîf di dutis e siet lis provinciis baschis e dal popul basc. In «Sport e comunicazion in lenghe minoritarie» si fâs la cognossince di Joaquim Puyal, un gjornalist sportîf catalan che cul 1976 al à scomençât a fâ gjornalisim par catalan cu la convinzion che chest al è un contribût pe normalizazion linguistiche. Te publicazion si mostrin ancje i câs dal Galês, dal Basc e dal Galizian doprâts in sîts internet, canâi televisîfs, e gjornâi.
Spazi ancje a dôs intervistis: al president dal Udin Franco Soldati che al pant une cussience fuarte su chescj argoments, di esempli fintremai ai furlans doc; e a une des vôs storichis des telecronachis des partidis de Nazionâl taliane, Bruno Pizzul che al declare che nol è dificil fâ telecronachis in marilenghe e che il furlan al à peraulis e espressions di pueste par fâlu.
La distribuzion di Gol – La lenghe dal sport e je stade fate tal Stadi Friûl, te ocasion de partide cuintri de Juventus (3-1), colade juste ai 3 di Avrîl e ancje ai fruts di Piçui tifôs a cressin, che sal son fat firmâ dai lôr zuiadôrs preferîts intant che a visitavin i disvistidôrs e la sale stampe dal Stadi Friûl. Ancje cualchi scuele e à fat domande di copiis e si intint spedînt a comuns, bibliotechis, sportei di lenghe furlane e operadôrs dal setôr; cualchi presentazion e je stade fate e altris a son in program.
Un librut che si lasse lei, che al à dentri cetancj riferiments par cui che al vûl lâ plui insot te cuestion e che al pues jessi di stimul par inviâ altris progjets e ativitâts.
Elena Zanussi
ATUALITÂT. Gol – La lenghe dal sport............
Cuviertine cul sfont neri, scritis in narançon e un mosaic di imagjinis. Cussì si presente Gol – La lenghe dal sport. Une ricercje metude dongje di Federica Angeli e di Priscilla De Agostini che la Agjenzie Regjonâl pe lenghe furlane e à editât. La publicazion e je bilengâl (furlan-talian), 40 pagjinis par version e tal mieç un glossari cun terminologjie specifiche.


text:
Ecologjie
La ecologjie e je la sience che e studie lis relazions fra i vivents e l'ambient. Cun chest si intindin i rapuarts fra i varis vivents, fra i vivents e l'ambient fisic (par esempli cul clime), fra i vivents e i elements sociâi, economics e v.i. Si studie ancje la opare dal om su la nature.
StorieModifiche
Tal 1866 Ernst Häckel al à inventât la idee di ecologjie. In principi si intindeve dome il studi des relazions fra i vivents e il lôr ambient, cul timp l’ambit di interès a si è ingrandît simpri di plui.
Ogjiet di studiModifiche
La ecologjie e je une sience multidisciplinarie che a dopre tantis atrits siencis come la chimiche, la fisiche, la geologjie, la gjeografie, la metereologjie e v.i. La ecologjie e pues studiâ la difusion di une sole specie in tun ambient cun datis carateristichis (abitat) o e pues studiâ dute la Tiere considerade come un grant sisteme (biosfere). Une idee interessante ma une vore dibatude e je la teorie di Gaia.


text:
«No sai tropis voltis che lu ai viodût passâ chest an culì denant. E sì che o soi a stâ fûr man, sedi dal paîs che di cjase sô», si diseve Berto fevelant di bessôl, viodint di spes Gjiulio passâ di chês bandis.
Berto, nol saveve che a pene finît il paîs, là che la strade e zire par Cjauriâ, di no sai trop timp, un veterinari al veve viert un ambulatori e che al jere par chest che om al passave di spes denant il so porton.
A viodilu cjaminâ dut stuart, cun chê schene drete come un buinç, puar Gjiulio al faseve dûl.
Inte sô vite al veve cognossût dome lavôr. Simpri indenant, cence mai cjatâ un moment di padin. Nancje in chês pocjis oris che al al varès vût di polsâ.
Cemût podevial? Cun chê biele femine che al veve maridade nol podeve di sigûr tirâ il cûl indaûr nancje sot i linzûi: al veve di fâ i straordenaris ancje cun jê.
Par tant che e jere scjaldinose, e contave sô mari, mai une volte che i ves dite a Gjiulio di no.
Tant al è vêr che par dut chel gjoldiment e jere restade plene sîs voltis, cun cuatri fiis, dôi par sorte, restâts in chest mont. A dî la veretât un plui biel di chel altri.
Cussì la vite par Gjiulio e jere stade dome lavôr e fruts di disfamâ e di braçolâ.
Mai une volte che cualchidun al ves viodût chel om, ator pal paîs cu lis mans in man. Simpri a vore o cuntun frut tal braç e magari, tal stes moment, cuntun altri a sachemule.
E cumò che al jere deventât vecjo, invezit di polsâ fasint il nono, lant a spas magari cuntun nevôt pe man, si lu viodeve ator di spes cuntune besteute. Une dì, cuntun cjanut neri, ben tignût pal sguinçâl, un altri dì cuntun blanc, un altri ancjemò cuntun gjatut che al tignive intune sporte e, parfin, une zornade cuntune copasse.
«E sì che i siei fîs e lis sôs fiis di un pieç a jerin lâts fûr di pupil. Cemût che nissun dolôr lu à fat deventâ nono», si domandave Berto, viodintlu passâ cun chês besteutis.
Une domande, cheste, che a Berto, di une vore di timp i balinave tal cjâf, fintremai che, no savint dâsi une rispueste i roseave il bultric.
Ma par sô fortune, une zornade, in gracie che al veve tacât a plovuçâ, e Gjiulio al jere partît cence ombrene, par parâsi da ploie si jere fermât sot la linde dai cops de cjase sô, cuntun dai siei cjanuts.
Viodintlu cun chê bestie, dut bagnât, Berto, nol veve spietât un moment e fasintsi coragjo i veve domandât:
Gjiulio, cemût mai che invezit di vioditi man pe man cun cualchi canai, come che a fasin tancj a la tô etât aromai di nono ti viôt cuasi simpri cuntune besteute? Sacrament o soi curiôs, tu âs di spiegâmal».
Gjiulio, sintude chê domande, dopo vê suiât i vôi, no si sa se de ploie o des lagrimis che i spissulavin jù pe muse, i veve subit rispuindût:
«Berto, par prime robe tu âs di savê che cumò la zoventût e va a durmî cul telefonin No come che a fasevin no, che cuant che a lavin sot des cuviertis a braçolavin par dabon la femine cirint cun jê un fregul di paradîs. Ancje tal jet a mateìn cun whatsup, twitter e altris comedis. Puarets, ni che gjoldin, ni che duarmin, son bogns dome di fracâ su chel folc che ti trai di telefonin. Eco parcè che i fruts tai nestris paîs a nassin un ogni muart di pape e nonos a ‘nd è pôcs.
Ma forsit al miôr cussì. No si pues meti in chest mont canais se nol è ce dâur di mangjâ come che fasevin une volte. Lavôr a nd è pôc e ancje i miei fiis, si è e no che a rivin cuistâsi la bocjade par lôr. Dimi tu Berto, cemût che a podino fami deventâ nono?»
E cjareçant chel cjanut, dut bagnât ancje lui, al veve zontât:
«Mancul mâl che mi àn puartât a cjase chestis besteutis. Son lôr che mi tegnin in vite, che mi fasin compagnie. E cui sa? Forsit il destin al à volût che ur fasedi il nono propit a lôr».


text:
Union Europeane
La Union Europeane (UE in curt) e je une organizazion sorenazionâl che al dì di vuê e cjape dentri 28 stâts. L'an de nassude de Union al è il 1992, cuant che al fo fat bon il Tratât di Maastricht, che al cjape il non de citât olandese dulà che al è stât firmât. Prime di cheste date a si cjatin putropis organizazions, come la Comunitât Europeane e prime ancjemò la Comunitât Economiche Europeane, nassude uficialmentri ai 1 di Zenâr 1958.
Lis ativitâts de Union Europeane a cuvierzin dutis lis areis, de salût ae protezion dal ambient, de difese ae economie, ma lis sôs competencis a gambiin une vore: par esempli pe agriculture, la Union e à une politiche comun, ma par la difese spes lis opinions dai stâts a son diviersis e chest al causione problemis.
IstituzionsModifiche
La Union e à une vore di istituzions:
- il Parlament European, cun 732 membris;
- il Concili de Union Europeane (o Concili dai ministris), 25 membris;
- la Comission Europeane, 25 membris;
- la Cort di Justizie, 25 membris;
- la Cort dai Conts, 25 membris.dullio
A chestis a van zontadis chês economichis, come la Bancje Centrâl Europeane, e lis agjenziis che a àn di puartâ indevant politichis par setôrs specifics.
Paîs membrisModifiche
La Union Europeane e à 28 paîs membris, une superficie di 4.326.253 km² e cirche 495 milions di citadins tal 2006. Se e fos un stât unic, al sarès il setim par dimension e il tierç daûr a Indie e Cine pe popolazion.
Dai sîs paîs dal inizi, par mieç di putrops slargjaments si è rivâts a 28 paîs membris.
Note:
- La Groenlande e à lassât la Union tal 1985, decision cjapade cuntun referendum.
Membris futûrs e altris paîsModifiche
- La Macedonie dal Nort e la Turchie a son candidâts uficiâls a deventâ membris
- Islande, Norvegje e Svuizare no son membris ma a àn speciâi tratâts cu la Union.
LenghisModifiche
Inte Union Europeane a esistin 23 lenghis uficiâls, e ducj i documents presentâts dai citadins aes istituzions Europeanis a puedin jessi scrits in une des lenghis uficiâls. Inte Comission Europeane, purpûr, dome 3 (inglês, francês e todesc) a son dopradis come lenghis di lavôr.


text:
FriulianTeam
Grop Furlan - Furlan si pol . friulian we can . This is time for friulian !
Risorsis - Piçul notes par scomençà
Ubuntu
Alore, metin che tu vedis Ubuntu come sisteme operatîf. Scomencin di chest, par Windows invezit e sarà di fa un cjapitul a part dulà che ca si sostituissin lis aplicazions difarentis.
Meti Ubuntu par furlan
Metin che tu vuelis provàlu par furlan. In te ultime version di uè (Lucid 10.04) a si fas (metin che cumò al sedi par talian) Sistema -> Amministrazione -> Supporto Lingue . Ta Lengute "Lingue" tu as di instalà (cul boton) e di sielzi Friulian (furlan scrit par inglês) e instalàlu. Metin ca dut al ledi ben e tu viodis 3 lenghis instaladis e selezionadis, metin Talian, Ingles e Furlan. Cumò se al covente tu scugnis cambià l'ordin strassinant cule pantianute e metint par prin parsore Furlan e sote Talian e Inglês. Ce che si met sote Inglês no conte par nuie; l'ordin vuel di che cuant ca a je disponibile la traduzion furlane tu viodis la traduzion furlane, altrimentri che taliane, altrimentri che inglês. Se tu vuelis tu puedis meti furlan ancje te lengute Testo e ta dôs lengutis aplicà (cul boton) par dut.
Cun chestis sieltis dûc i menù e dutis lis aplicazions tradotis si viodin par furlan e an dan un leam diret al sisteme di traduzions Launchpad: lant tal Jutori (Aiuto / Help ) di une aplicazion abilitade tu cjatis une vôs 'Tradûs cheste aplicazion' che e viers diretementri la pagjine Launchpad par tradusila. Cjale sote al capitul 'Launchpad'.
Tastiera, scrivi par furlan
Une volte impuestade la tastiere taliane, e ven une maniere comode par zontà lis quatris letaris che coventin par furlan.
* pal acent circonfles si dopre alt gr + maiusc (shift) + ì seguît da la letare e si oten âêîôû,
* par chel acût si dopre alt gr + , + la letare e si oten áéíóú,
* se si bloche la maiuscule cun bloc maiusc li letaris acentadis a vegnin prodotis dutis maiusculis ÀÈÌÒÙÉÇÁÉÓÍÚ
Dut ca. Si cjacare simpri di Ubuntu o un sisteme Linux.
Si cjate ancje une zonte di zontà tal panel parsore(tra lis sôs zontis). Si clame (par ingles) 'Character Palette' par icone à un caratar acentât. Cemût funzionie ? Si frache la letare ca si viôt tal panel e ca covente e dopo covente dome doprà 'tache' o 'ctrl + v' o il 'tast centrâl da pantianute' la che si vôl tacà la letare. In pratiche fracant su le icone de letare ca si vôl, chè a ven metude ta memorie dal copìe e dopo covente juste doprà al tache.
Tradusi Ubuntu e lis sôs aplicazions par furlan
Launchpad
Metin ca vedis di juda a tradusi une aplicazion di Ubuntu. Al mut plui facil e veloç al è 'Meti Ubuntu par furlan'(viôt al cjapitul parsore) e dopo par ogni aplicazion ca tu puedis tradusi tu cjatis tal Jutori (Aiuto / Help ) un leam che viers diretementri la pagjine Launchpad par tradusi la aplicazion. Come par dut bisugne prime regjistrasi cun tune mail e un non utent. Dopo si pôl scomençà di subit a tradusi. Se tu vuelis zontiti al grop dai tradutôrs furlans di Launchpad, tu cjatis sote il leam al grup. Se tu puedis, seguìs i 'conseis pa uniformitât' (capitul ca sote) pa lis traduzions e rispiete il lavôr di cheatris.
Un altre maniere di cjatà une aplicazion o menù di tradusi al è che di navigà in Launchpad tra lis aplicazions e i modui disponibii a jessi tradots. Sielz le aplicazion che tu vualaressis scomençà a tradusi par prime, siguriti di ve sielt furlan par no fa dams in tune altre lenghe. Liste aplicazions (pal furlan) de version Ubuntu 10.04 - Lucid
Sta atent che se la version di Ubuntu e des aplicazion e je la stesse che tu as tu, pôl jessi che tal prossim agjornament tu viodedis diretementri lis vôs dal menù ca tu as tradot da to aplicazion. Un biel cjapà indaûr (feedback) no ?
Par solit Launchpad ti permet di scjarià il to lavôr (e chel di chei atris) in forme di file .po (o .pot o atris). Chest al è un file di test cal si pôl vierzi e modificà ancje cun tun editor di tesc, par esempli, gedit. Une altre aplicazion che viers i file .po e je lokalize (viôt sote il cjapitul lokalize). Al file .po ti permet di lavorà fûr linie e par solit dopo ve fat lis modifichis tu puedis cjarialu di gnûf su Launchpad.
Di cualchi aplicazion, come dutis chês da famee mozilla (firefox, thunderbird, xulrunner, ...) a tu puedis scjarià il .po ma dome se ti covente par atris robis, no si pôl cjariàlu di gnûf, a son problemis. Almancul fin îr. E a disin inoltri che i archivi no son colegâts 'upstream', par cui ce ca si fas nol val pa version internazionâl o pa dutis li version ca vegnin lavoradis tai soi archivios centrai.
In ogni cas, vint tradot il file .po tu as fat il prin pas. Il secont pas e sarès di la a viodi ta lis intestazions dal .po di dula cal ven la sorzint dal pacut e la a cjarialu 'upstream' tal archivi di dulà che e ven, dulà che ven fate fate e distribuide la aplicazion. Mi somee che chest lavor par une buine part di aplicazions ven fate di Launchpad colegant te maniere juste l'archivi a Launchpad. Se no a l'è cussì si devi preocupâsi di la a cjarialu. Ma vint a disposizion il propri lavôr in format .po non dovarès jessi une operazion masse dificil. Opûr si pôl lassà che il secont pas o la verifiche lu fasedi cualchidun atri, plui espert, magari tal propri grup di traduzion.
Conseis pa uniformitât
Come co savìn ancje tal furlan o vin tanc dialets. Par chest par ve une lenghe uniche ultimementri si à stabilît de lis regulis par cui al Furlan Uficiâl al ven a jessi al Furlan centrâl (Udin e li atôr). Chest no vôl di ca dûc chei atris muts di dì e fevelà a sedin di mancul, dome ca se si vôl capissi di dovarès imparà a doprà tai documents par dûc (uficiâi) al Furlan Uficiâl, cule so Grafie Uficiâl e la so Ortografie uficiâl. Se al significhe chest ? Magari doprà une peraule ca si capis ma no je proprie la forme che si dopre localmentri, magari localmentri si dopre la 'a' invezit da 'e' o une altre peraule. Bisugne adatâsi un poc.
Naturalmentri tai documents no uficiâi, libris poesiis e altris robis nestris, a puedin, savint ce ca si fas, doprà la variant locâl. Al ven a jessi plui biel e inricjìs dûcs.
Pa uniformitât si pôl controlà ce che si tradûs cui vocabolaris contestuai e cu lis risorsis in-linie ca sote e tignint di voli ce ca fasin chei atris par no la masse fûr dal samenât.
Alfabetizazion - fûr topiche
Ancje in Friûl vin tante int studiade, ma cualchi volte ancje a no ca vîn tant studiât ni mancje la scuele, ancje un minim. Nuie furlan te elementârs, te mediis, te superiôrs, te universitât. Ansi une volte il furlan si diseve l'ere il diaul ca ti faseve sbaliâ il talian. Mai libris par furlan, mai scrivi par furlan, dome al fevelâ la lenghe a cjase e cui amîs, ma è je restade e reste tal cûr, tal nestri jessi. Plui di cualchi volte ancje cui amis e cognossints a si tache par talian o par bislac, triestin, veneto, ca capissin dûc, un poc come l'inglês, e dopo no si gambie plui. Scomence come une forme di cortesie, par fa capì a duç ... un pôc remissive ... Insome ale fin chel che al mancje forsit e je l'alfabetizazion, tal volte a sin analfabets tornâts, fasin fadie parsin a scrivi te nestre lenghe, no savìn cemût ca si fas, lis regulis, lis ecezions. E alore a je di bisugne di fagi une visite ale filologjiche, magari a Udin, dopo plaze primo maggio, subite dopo il puartin a gjestre ... e puartasi a cjase une gramatiche par pos euros ... specificant dal lengaç uficiâl ? Po ben, fasarìn ce ca podìn, intant bisugne scomençâ. A la dibisugne si impare. E si corezarìn. Cui sa ce tant erôrs ma no vin di vergognâsi. Par fortune i timps a cambìn.
Risorsis
Vocabolaris - Grant dizionari bilengâl
Tu cjatis ca CFL un grum di robis utilis. In-linie se tu as dubis tu puedis controlà un paragraf intîr (Coretôr Ortografic) a la volte, cjatà une peraule (Dizionari Ortografic) e tu puedis ancje in Ubuntu instalà il Grant dizionari bilengâl une aplicazion une vore util. Chestis risorsis e seguissin al Furlan Uficiâl. Cjale ben tal leam dât ca son un grum di robis utilis, ancje il storic 'Pirona' in version scanerizade. Pôl jessi util par vegni a cognossi une peraule dificile o poc doprade o tirà fûr une peraule antighe.
Vocabolaris - contestuai
Contestuâl al significhe che mentri che tu scrivis e ven fûr (se ativade e se sbaliade) une liniute a ondis rosse sot dal test. Se tu calchis parsore le peraule sotlineade cul boton gjestri da pantianute e ven fûr un menù dulà che par solit tu puedis sielzi ancje le peraule juste; se tu la sielzis e va a sostituì che sbaliade. Al è une piçule aplicazion che fas chest e naturalmentri e pôl sbalià, no ve vonde peraulis e formis. Al vocabulari pol jessi personalizât zontant tal dizionari personalizât une peraule juste. A secont da aplicazion, se predisposte e dispunibil, a pôl jessi doprât al dizionari coretôr contestual.
Firefox par cui cal no lu cognòs al è un sgarfadôr pa ret come Internet Explorer cal funzione ancje par Windows. Al coretor contestual par un sgarfador come Firefox si pol dopra in gjenar par dutis chês risorsis in-linie cun caselis di test, pueste navigade cun Firefox in-linie, lis caselis di Launchpad, e vie cussi. Par chest tu scugnis zontàgi (se compatibil) cheste zonte (une buine version di Coretôr/Dizionari) che si cjate culi addon 4742. Al coretôr contestuâl ti pôl judà un grum a evità erôrs di ortografie e a meti cualchi acent di plui la cal covente.
Se oltri a instalàlu tal Firefox, tu lu scjariis, tu puedis vierzilu come archivi compress e tirà fûr doi files (i dizionaris) ca podin jessi utii par atris aplicazions, par esempli gedit e pspad. Par gedit si dopre fur_IT.dic e si copie mi par culì ' /usr/share/myspell/dicts/ ' . Par pspad bisugne là te cartelis di .wine ciri la cal è instalat la aplicazion, ciri le cartele 'Spell' e là si copie el dizionari. Dopo si invie la aplicazion e si cjate di sielzi furlan tra i coretors ortografics.
In mut simil e ven instalât ancje al coretôr par Open Office (une zonte) tu puedis cjatàle culi dict-fur.oxt Coretôr Furlan. Baste vierzila cun tune aplicazion Open Office par esempli Writer.
Atris Vocabularis
* Multilengal - Friul net - on-line
* Nazzi - di no fa fede par documents uficiai; util ma tocje sta atents ca nol si conforme a la grafie uficiâl.
* Webster - util par cjatà sinonims, cualchi peraule senò altri par talian, par clarìsi cun peraulis dificilis, judasi tal traduzi alc di dificil.
Lokalize
E je une aplicazion libare creade durant une istât durant une manifestazion di svilupadôrs. Ti permet di vierzi i file .po e di ve un grum di robis utilis pe traduzion. Par esempli se tu scjariis duc i .po (di Launchpad) za tradots, tu puedis zontaiu insieme ta 'memorie di traduzion' (ogni volte che tu vierzis un .po e ven (se abilitât) zontât a la memorie di traduzion) e cuant ca ti covente ciri une peraule dificile o une za doprade o za tradote. Ti permet di no tradusi la stesse peraule o grop di peraulis in mil manieris difarentis, creant confusion tal utent. Cualchi volte la cercie ti jude par no fa masse fadie e pierdi timp: tu o un altri tradutôr pôl ve za fat al lavôr di cjatà une buine traduzion.
Mozilla translator
E dovaress jessi une aplicazion java che jude a lavorà su lis traduzions de famee 'mozilla'. Ca denant e je una wiki in 'fieri' Instalà, configurà e doprà Mozilla translator
Poedit
Une aplicazion ubuntu che vierz i .po . Simil a Lokalize. Cjata qualche guide.
Virtaal
Une aplicazion ubuntu che vierz i .po . Simil a Lokalize. Cjata qualche guide.
.po GNU gettext format
Conven dagi une ocjade a chest Manual gettext
O ai avut ocasion di dagi une ociade a ducj i dtd e properties (cirche 5000 traduzions) e al corispuindint .po dal Firefox. Si pol cjata di dut. E vegnin dopradis variabilis par esempli %S , caratars speciai in test curt & , in numar \033 , sequencis speciai e otri. Conven forsit dopra ' invessit di " parce che tal .po talvolte si dismenteisis di sostituì \" a " . Cumuque la guide ca parsore e furnis un grum di strument ancje par controlâ e corezi i po.
Culi une altre guide Toolkit translate o par trafica cula programazion Translate
Pol coventa par esempli di trasferi dut une traduzion dal xpi / dtd / properties a un template cui msgid par ingles es-US e msgstr "" vuets.
Tradusi aplicazions de famee Mozilla
Sin partîs di culì https://developer.mozilla.org/en/Create_a_new_localization . Vìn domandât ai L10n:drivers https://mail.mozilla.org/listinfo/l10n-drivers di crea une repository publiche su BitButcket. A di il vêr da guidis someave che ti le creavin lôr e une volte tradote si testemoneave di savè lavorâ. Invessit stin dome doprant al repository, public, tocje fâ dut di bessoi.
Par lavorâ sul serio su lis aplicazions mozilla scugne regjistrâsi e lavorà come che a disin 'upstream'. Lis ultimis versions di Firefox doprin al 'repository' mozilla-central e mercurial. Lis cartelis das lenghis si cjatin culì: https://hg.mozilla.org/l10n-central . Mancje il furlan.
Par lavora sui archivis hg (Mercurial) Mozilla tu devis jessi clamât http://www.mozilla.org/hacking/committer/ di qualchidun che testemoneâ la to competence e ancje firmâ une liberatorie.
Culi tu cjatis qualchi guide Mozilla L10n home. L10n al sta par L_ocalizatio_n , al 10 vuel di lis letaris tal mieç ca vegnin scuindudis.
Par lavorâ sul web https://wiki.mozilla.org/Mozilla.org/Localization_wishlist .
Culì le guide creade in bitbucket http://bitbucket.org/mozillal10n/fur/wiki/FriulianTeam .
Sin culì
Vin otegnut un repository par lavorà su Bitbucket https://bitbucket.org/mozillal10n/fur e o stin creant une wiki par no pierdi il lavor fat ma rindilu dispunibîl a ducj chei ca vuelin vicinasi.
Par chei dal Friulian Team chest al è al archivi/repository dulà lavorà. Une guide a jè culì https://developer.mozilla.org/en/Create_a_new_localization#Pushing_to_BitBucket
Tradusi Open Office
Esist une pagjine uficiâl: http://fur.openoffice.org/ . Viodin di vierzi une puarte par dûc chei ca vuelin da une man. Forsit a buinore notiziis gnovis.
Cemut fa
* La pagjine principâl http://l10n.openoffice.org/
* Iscrivisi al server pootle http://www.sunvirtuallab.com:32300/
* Par partecipâ tocje inviâ une liberatorie http://wiki.services.openoffice.org/wiki/SCA
* Ca une atre guide http://wiki.services.openoffice.org/wiki/NLC:New_Translators_Start_here
* Si pol iscrivisi e partecipa ancje a http://www.openoffice.org/ e http://wiki.services.openoffice.org/wiki/
Leams
Supuart
Leams utils par ingles
FriulianTeam (last edited 2010-07-31 06:04:20 by net-93-146-194-181)


text:
O vevi une curte impromission, dome sîs mês, sí che o cognossevi di tant pôc la famee dal gno om; e lôr a son deventâts une scjatule di sorpresis!Un dí, daspó di cene, un sunsûr misteriôs si sintive te stanzie… e jere la ligrie, che planc planchin, e gotave sul umôr di ognidun… e la scjatule si vierzè! Une sunete [...]
Tag: Norma Romotowski
Al é sucedût di bot che un nûl di polvar, in chel borc, al mandà fûr une imagjin familiâr: la biele fantate montade su la sô bici! Cjavei luncs e bionts a svolampavin tal vint. La sô piel, blancje e soâf, e frontarés un grum di dificoltâts. Une biele bocje di ridi le slusorave. Cemût tante int a Cjastions? Jê [...]
Une agane te mê cjase Une sere cuiete di Istât, cuant che o levi tal zardin par bagnâ lis plantis, o viodei un curiôs acjadiment. La lune e slusive, grande e misteriose. O vevi lassât un seglot intun cjanton dal curtîl, plen di aghe che e tremave. Mi veve spicât la curiositât. Mi svicinai. La aghe e tremolave. Si podeve [...]


text:
Ce vuelial dî colâ dentri di un cuadri, esplorâ lis penombris di un afresc,
fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie,
ma lis conte dal didentri, cu la vôs dai lôr protagoniscj, intun zûc gnûf e intrigant.
Nassût a Tarcint ai 4 di Jugn dal 1926 di une famee contadine, tal principi dal 1940 Luciano Ceschia al tacave a frecuentâ la buteghe fotografiche di Cesare Turrin, artist totâl e curiôs, sperimentadôr di tecnichis e di lengaçs tant che la piture, la decorazion, e adiriture – si diseve – la alchimie. Tancj i siei mestris tal zîr di pocs agns: Salvatore Rizzi, ebanist, e Antonio Franzolini, scultôr. Internât tal 1944 in Austrie pe sô fede libertarie, daspò de liberazion si vote al moviment neorealistic. Impuartante la sô esperience jugoslave, jenfri il 1948 e il 1949, che i regale une sensibilitât gnove, un respîr internazionâl. Cheste ande e ven confermade dal so cirî contats e ancje esperiencis a Zuric, Basilee, Parîs e soredut te France meridionâl, là che al impare la tecniche antigone di ceramist.
Tal 1953, al trasforme il gabiot dai lens de sô vecje cjase di famee intun studi primitîf, cun tant di for par cuei lis oparis che i vegnin esponudis in galariis talianis impuartantis, di Milan a Pescara. La sô sperimentazion continue, la sô ricercje di stradis gnovis lu puartarà ae grande notorietât tal 1962, esponint ae XXXI Bienâl di Art Moderne di Vignesie une opare, la “Grande porta di Hiroshima”, che i vâl il premi dal Ministeri pe Industrie e pal Cumierç dal Stât talian.
Intant al disvilupe ancje une grande abilitât pitoriche e grafiche: stampis e chinis in particolâr, zuiadis sul teme de vuere e de sô crudeltât orende.
La familiaritât che al cjape cui grancj artiscj furlans dal moment – tant che Dino, Mirko e Afro Basaldella e i nomenâts architets Marcello D’Olivo, Ermes Midena, Gino Valle e Gianni Avon – lu sburte a progjetâ oparis di grandis dimensions, che a saran il so segnâl distintîf. La sô anime e je impantanade inte arzile, o intes coladis di ghise e di altris metai fondûts in leghe a formâ discs e sferis. Ma ancje la piere lu stice a scarpelâ segns che lu deliberin di ogni inclinazion realistiche o visive, lassant che la purece de forme e la potence dal materiâl a segnin la vie di une grande esplosion imagjinifiche e simboliche che e segne par simpri la sô cifre, in Friûl e tal mont.
Il so gnûf laboratori, tirat sù a Cuelalt di Tarcint su la metât dai agns ’70, al devente un lûc di discussion par poetis, inteletuâi, scritôrs e artiscj no dome furlans. Intai agns ’80, progjetant une opare narative e grafiche che e contàs la sô biografie, al tache a produsi dissens a chine e pastei colorâts che al clamarà “Il Mondo del Danubio”: zingars, Benandants, la Mari de gnot, l’Om cu lis orelis di vues a son i plui intrigants e biei, a van a sgarfâ tra lis pleis di chê antropologjie furlane e slave di confin che si alimente cui colôrs dal imagjinari contadin. Dopo vê inmaneade la sô ultime mostre sul cjistiel di Udin, Ceschia al murarà ai 4 di Novembar dal 1991. ❚
Agnul Floramo
I COLÔRS E LIS FORMIS DE STORIE: UN VIAÇ INTE ART DAL FRIÛL. Luciano Ceschia jenfri lis pleis de antropologjie furlane cui colôrs dal imagjinari contadin............
Ce vuelial dî colâ dentri di un cuadri, esplorâ lis penombris di un afresc,